Kes Baharu COVID-19 Kota Kinabalu Dijangka Naik Mendadak

KOTA KINABALU : Kes baharu COVID-19 di Kota Kinabalu dijangka naik mendadak apabila keputusan ujian saringan di Penempatan Telipok dan Kampung Numbak di sini diperoleh dalam masa terdekat, kata Menteri Kerajaan Tempatan dan Perumahan Sabah Datuk Masidi Manjun.

Masidi yang juga jurucakap rasmi COVID-19 Kerajaan Negeri Sabah berkata Jabatan Kesihatan Negeri Sabah masih membuat saringan COVID-19 di dua kawasan yang dikenakan Perintah Kawalan Pergerakan Diperketat (PKPD) itu yang mempunyai penduduk padat sekitar 21,000 orang.

“Kota Kinabalu mencatat kes baharu tertinggi COVID-19 hari ini dengan 109 kes daripada keseluruhan 346 kes seluruh negeri Sabah.

Sebanyak 36.71 peratus atau 127 kes baharu dari Kota Kinabalu, Lahad Datu, Sandakan dan Kudat yang berpunca dari saringan dibuat ke atas kontak rapat,” katanya menerusi satu kenyataan di sini malam ini.

Masidi berkata jumlah katil untuk merawat pesakit COVID-19 di negeri ini masih mencukupi kerana hanya 36.09 peratus daripada keseluruhan 6,576 katil digunakan.

“Jumlah kapasiti katil di Hospital COVID-19 adalah sebanyak 1,007 katil, sementara di Pusat Kuarantin dan Rawatan Berisiko adalah sebanyak 5,569 katil,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan RM350 Untuk Golongan Bujang

KUALA LUMPUR : Golongan bujang yang berpendapatan kurang daripada RM2,500 turut menerima bantuan sebanyak RM350 di bawah inisiatif Bantuan Keluarga Malaysia (BKM).

Menteri Kewangan, Senator Tengku Datuk Seri Zafrul Tengku Abdul Aziz berkata, pengumuman Bajet 2022 itu hanya menyenaraikan sebahagian daripada pelbagai bantuan yang disediakan untuk Keluarga Malaysia.

Menurutnya, ramai yang bertanya di media sosial sama ada BKM diberikan kepada golongan bujang atau tidak.

“Kalau nak kita senaraikan semua, sampai malam pun mungkin tak habis ucapan.

“Tapi dalam Bajet 2022 memang ada macam-macam bantuan untuk semua lapisan masyarakat.

“Saya kongsikan di sini ringkasan BKM untuk rujukan semua. Insya-ALLAH pencerahan lain akan menyusul,” katanya dalam hantaran di Facebooknya pada Jumaat.

Pada Jumaat, kerajaan memperkenalkan BKM menerusi Bajet 2022 dengan bantuan tunai tertinggi iaitu sebanyak RM2,000 bagi mengurangkan bebanan rakyat yang terkesan akibat pandemik Covid-19.

Tengku Zafrul berkata, BKM dengan peruntukan sebanyak RM8.2 bilion, bakal memanfaatkan kira-kira 9.6 juta penerima yang akan membabitkan isi rumah mempunyai tiga anak dan lebih, selain purata pendapatan bulanan di bawah RM2,500 sebulan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rumah Kongsi 120 Pintu Musnah Dalam Kebakaran Di Kalabakan

TAWAU: Enam blok rumah pekerja ladang yang mempunyai 120 pintu, musnah dalam kebakaran di Kampung Bertitian Poris, Brantian, jalan Kalabakan di sini, semalam.

Ketua Balai, Jabatan Bomba dan Penyelamat Malaysia (JBPM) Tawau, Penolong Kanan Penguasa Bomba, Zulbada Alior, berkata pihaknya menerima panggilan berhubung kejadian itu pada jam 4.54 petang.

Menurutnya, sepasukan lapan anggota bersama sebuah jentera dan Unit Bantuan Perkhidmatan Kecemasan (EMRS) dikejarkan ke lokasi kejadian

“Sebaik tiba, didapati kebakaran sedang berlaku membabitkan enam blok rumah pekerja dengan setiap satu blok 20 pintu yang terbakar sepenuhnya.

“Lima blok struktur papan terbabit dihuni pekerja ladang di situ manaka sebuah lagi adalah blok yang baharu dibina turut musnah,” katanya dalam kenyataan, hari ini.

Katanya, operasi memadam kebakaran turut dibantu Pasukan Bomba Sukarela (PBS) Umas dan PBS Kalabakan.

“Api berjaya dikawal pada jam 6.39 petang, sebelum operasi ditamatkan sepenuhnya jam 8.10 malam dan tiada mangsa dilaporkan terbabit.

“Punca dan anggaran kerugian masih dalam siasatan,” katanya.


Tuntutan MA63 Dilandasan Yang Betul Untuk Direalisasikan – Shafie Apdal

KOTA KINABALU: Kerajaan Sabah akan menyediakan satu landasan bagi menyelesaikan beberapa isu teknikal yang perlu diperhalusi sebelum mengambil alih pengurusan dan pentadbiran Sabah Electricity Sdn Bhd (SESB).

Ketua Menteri Datuk Seri Panglima Haji Mohd Shafie Apdal berkata, Kerajaan Persekutuan memang telah bersetuju menyerahkan SESB kepada Kerajaan Sabah.

Namun, ada beberapa perkara perlu diperhalusi seperti bebanan hutang SESB yang mencecah RM1bilion yang mana, tidak mampu ditanggung sendirian oleh Kerajaan Negeri.

Sehubungan itu, Kerajaan Sabah juga telah melantik sebuah syarikat untuk memperincikan masalah berkaitan pengambilalihan SESB ini serta cara untuk mengatasinya.

Mohd Shafie berkata, beberapa pendekatan dan isu teknikal perlu diselesaikan terlebih dahulu untuk membolehkan pengambilalihan ini dapat direalisasikan.

Beliau berkata demikian ketika diminta mengulas mengenai tujuh isu yang berjaya diselesaikan dalam mesyuarat Jawatankuasa Khas Kabinet untuk menyemak pelaksanaan Perjanjian Malaysia 1963 (MA63) seperti diumumkan Pejabat Perdana Menteri pada Isnin.

Mohd Shafie berkata, kerajaan juga masih membincangkan secara mendalam mengenai beberapa isu termasuk 40 peratus hasil dari Sabah yang sepatutnya diberikan kepada Kerajaan Sabah.

”Kita juga bincang tentang royalti minyak dan perkara ini sudah dibentangkan dalam mesyuarat Jawatankuasa Induk. Malah, ada juga perkara yang masih belum selesai…mungkin tidak semua dapat diselesaikan dalam jangka masa pendek kerana ada antaranya membabitkan fakta seperti kutipan hasil 40 peratus.

”Perkara itu memerlukan penelitian mendalam kerana kita tidak tahu statistiknya. Berkemungkinan besar kita dapat melihat kerangka outfit Persekutuan yang membuat pengumpulan hasil dari cukai dan pelancongan.

”Oleh itu, penelitian di peringkat negeri perlu ada dengan disokong oleh agensi pusat, ” ujarnya.

Mengulas lanjut, Mohd Shafie melahirkan rasa kesyukuran dan penghargaan kepada Perdana Menteri Tun Dr Mahathir Mohamad atas keprihatinan memenuhi tuntutan dalam MA63.

Katanya, biarpun masih ada perkara yang tengah diperhalusi tetapi beliau yakin, landasan yang dilakukan Tun Mahathir itu seiring dengan apa yang dikehendaki selama ini oleh rakyat Sabah.

”Walau ada suara diluar sana yang mahukan sesuatu tetapi kita sedar dan tahu semasa mereka menjadi kerajaan, mereka tidak dapat realisasikan (tuntutan) ini.

”Tetapi (kerajaan) hari ini sedikit sebanyak biarpun masih ada beberapa isu belum diputuskan tapi, apa yang penting kita menuju ke arah itu. Kita sepakat untuk merealisasikan apa dikehendaki rakyat Malaysia yang berada di Sabah,” jelasnya.

Pada Isnin, Pejabat Perdana Menteri mengumumkan menerusi mesyuarat Jawatankuasa Khas Kabinet, tujuh isu membabitkan Kerajaan Sabah dan Sarawak telah mendapat persetujuan bersama.

Ia termasuk tuntutan duti eksport balak dan hasil hutan; pengedaran gas dan kuasa kawal selia elektrik dan gas; pelaksanaan kerja raya Persekutuan dan Negeri; tenaga buruh; kuasa negeri ke atas isu kesihatan; pentadbiran Pulau Sipadan dan Ligitan; serta isu pertanian dan perhutanan.


COVID-19: 3,297 Kes Positif Baharu, 5 Kematian & 4,456 Sembuh

KUALA LUMPUR : Sebanyak 3,297 kes baharu COVID-19 dilaporkan dalam tempoh 24 jam lalu dengan enam daripadanya merupakan kes import yang menerima jangkitan dari luar negara.

Ini sekali gus menjadikan jumlah keseluruhan kes COVID-19 di Malaysia adalah sebanyak 283,569.

Dalam masa sama, jumlah pesakit yang sembuh daripada pandemik berkenaan juga terus menunjukkan peningkatan dengan 4,456 kes dilaporkan sekali gus menjadikan angka kumulatif kes sembuh kini sebanyak 249,209.

Ketua Pengarah Kesihatan, Tan Sri Noor Hisham Abdullah berkata, dalam tempoh 24 jam lalu juga, kes aktif dengan kebolehjangkitan COVID-19 yang direkodkan Kementerian Kesihatan ialah sebanyak 33,304 kes.

Dr Noor Hisham turut memaklumkan, pertambahan sebanyak lima kes kematian baharu turut direkodkan menjadikan jumlah kumulatif kes kematian sebanyak 1,056 kes.

Sementara itu, bagi penularan mengikut negeri, Perak merekodkan kes harian tertinggi iaitu sebanyak 1,215 kes diikuti Selangor (868) dan Johor (431).

Setakat ini, sebanyak 209 kes sedang menerima rawatan di Unit Rawatan Rapi (ICU) dan daripada jumlah itu, 91 kes memerlukan bantuan pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kes Baharu Di Sabah Kembali Meningkat

KOTA KINABALU: Kes positif COVID-19 di Sabah terus meningkat dengan jumlah 245 kes baharu direkodkan hari ini menjadikan kumulatif kes COVID-19 sebanyak 59,909 kes.

Menteri Kerajaan Tempatan dan Perumahan Datuk Seri Panglima Masidi Manjun berkata, Papar merekodkan jumlah tertinggi sebanyak 79 kes diikuti Kalabakan 43 kes, Kota Kinabalu dan Tawau masing-masing 37 kes, Kunak 14 kes, dan Penampang sembilan kes.

Katanya, Lahad Datu dan Putatan masing-masing merekodkan sebanyak tujuh kes, diikuti Sandakan empat kes, Kinabatangan tiga kes, dan Semporna dua kes.

Menurutnya, tiga daerah merekodkan satu kes iaitu Kota Belud, Tuaran, dan Kuala Penyu. Sebanyak 13 daerah tidak merekodkan sebarang kes baharu.

Beliau berkata, sebanyak empat kluster baharu dilaporkan di Sabah membabitkan Kluster Jalan Tun Fuad di Kota Kinabalu, Kluster Jalan Pengalat Lokawi, Kluster Lorong Karamunsing, dan Kluster Jalan Kretam Silimpopon. – Utusan Borneo


Polis siasat pergaduhan dua pelajar kolej vokasional Labuan

LABUAN – Seorang pelajar vokasional di sini menjadikan tasik rekreasi kolejnya sebagai gelanggang tinju manakala rakan-rakannya yang lain hanya mampu melihat menyebabkan seorang lagi pelajar dipukul hingga tidak berdaya.

Pergaduhan pada Khamis lepas itu dirakam oleh seorang pelajar menggunakan telefon pintarnya yang kemudian dipaparkan dalam talian sehingga menjadi tular.

Punca pergaduhan dua pelajar lelaki yang kedua-duanya berumur 16 tahun itu masih tidak dapat dipastikan.

Rakaman video itu menunjukkan seorang pelajar yang memakai seragam kolej hanya melihat pergaduhan itu tanpa cuba untuk meleraikan keadaan. Dia hanya menjadi pihak pendamai selepas serangan terakhir pada lutut pelajar terbabit.

Berikutan pergaduhan yang tular dalam talian itu, ibu bapa mangsa membuat laporan polis hari ini.

Ketua Polis Labuan Supt Muhamad Farid Ahmad memberitahu Bernama bahawa siasatan kejadian itu sedang dilakukan.

Beliau berkata mangsa berada di balai polis semasa laporan dibuat dan kenyataannya diambil untuk siasatan lanjut.

“Kami masih belum mendapat butiran lengkap kejadian itu daripada pihak berkuasa kolej dan kami ingin menasihati orang ramai supaya tidak berkongsi rakaman video itu di mana-mana platform media sosial.

“Mangsa telah memberikan kerjasama, kami akan mendapatkan suspek untuk soal siasat,” katanya.- BernamaLABUAN- Seorang pelajar vokasional di sini menjadikan tasik rekreasi kolejnya sebagai gelanggang tinju manakala rakan-rakannya yang lain hanya mampu melihat menyebabkan seorang lagi pelajar dipukul hingga tidak berdaya.


5,419 Kes Baharu Covid-19 Dicatatkan Hari ini

PUTRAJAYA: Kementerian Kesihatan (KKM) mengesan sebanyak 5,419 kes baharu Covid-19 dalam tempoh 24 jam lalu.

Ketua Pengarah Kesihatan Dr Noor Hisham Abdullah berkata di Twitter, jumlah itu menjadikan angka keseluruhan jangkitan setakat ini sebanyak 667,876 kes.

Selangor sekali lagi mencatatkan jangkitan tertinggi iaitu sebanyak 1,996 kes diikuti Sarawak (718), Kuala Lumpur (650), Negeri Sembilan (396) dan Johor (366).

Selain itu, Kedah (252), Kelantan (245), Sabah (230), Melaka (155), Labuan (138), Pulau Pinang (124), Perak (68), Terengganu (43), Pahang (32), Putrajaya (lima) dan Perlis (satu).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aktiviti Ekonomi Dibuka Mulai 4 Mei

PUTRAJAYA: Kerajaan akan membuka semula sektor ekonomi secara berhati-hati dengan menguatkuasakan standard prosedur operasi (SOP) ketat mulai 4 Mei ini.

Perdana Menteri Tan Sri Muhyiddin Yassin berkata, tindakan itu diambil selepas mendapat nasihat Kementerian Kesihatan berdasarkan data yang diperoleh.

“Hampir semua sektor ekonomi dan aktiviti perniagaan akan dibenarkan beroperasi tertakluk kepada syarat dan SOP ditetapkan kerajaan.

“Tetapi masih ada beberapa industri yang masih tidak dibenarkan beroperasi yang membabitkan perhimpunan ramai yang mana penjarakan sosial sukar dilakukan seperti panggung wayang, pusat hiburan, karaoke, kelab malam, bazar Ramadan dan Aidilfitri, karnival jualan termasuk semua bentuk acara sukan yang besar termasuk bola sepak,” katanya pada Perutusan Khas Perdana Menteri Sempena Hari Pekerja, hari ini.

Beliau berkata, perjalanan pergerakan antara negeri masih tidak dibenarkan termasuk untuk sambutan Aidilfitri.

“Kebenaran perjalanan hanya diberi jika terdapat keperluan penting seperti SOP sebelum ini,” katanya.- Harian Metro


Polis Lahad Datu Tembak Perompak Dikehendaki

LAHAD DATU; 31 OGOS 2019 (Sabtu) – Polis percaya dapat menyelesaikan 13 kes pecah rumah di daerah ini selepas menembak mati seorang penjenayah dikehendaki dipercayai Warga Indonesia dalam Operasi Rantau di Kawasan ladang kelapa Sawit berhampiran Taman Perumahan awal pagi tadi.

Ketua Polis Daerah Lahad Datu, ACP Nasri Mansor berkata, suspek lelaki berumur 28 tahun itu ditembak mati selepas cuba menyerang pasukan polis dalam serbuan kira-kira pukul 3.20 pagi.

Beliau berkata, suspek mempunyai satu rekod lampau dibawah Seksyen 6(1)(c) Akta Imigresen 1959/63 dan pernah dipenjarakan selama enam bulan pada 2017.

Beliau barkata demikian pada sidang medianya di Bilik Gerakan Ibu Pejabat Polis Daerah (IPD) Lahad Datu.

Mengulas lanjut, ACP Nasri berkata, suspek dikesan di Kawasan ladang kelapa Sawit berkenaan selepas dipercayai cuba melakukan aktiviti curi disebuah rumah di Palm Height.

Sebaik tiba, suspek yang memakai topeng muka berwarna hitam memegang sebilah samurai tanpa Sarung sebelum melibas senjata tajam berkenaan ke arah Pasukan polis.

Dalam keadaan mengancam nyawa dalam jarak yang dekat kira-kira Tiga kaki, anggota polis kemudian melepaskan beberapa das tembakan ke arah suspek menyebabkan suspek rebah dan meninggal dunia di tempat kejadian.

Katanya, pemeriksaan lanjut mendapati Dua das tembakan mengenai dada suspek.

Jelas ACP Nasri, dengan tumpasnya penjenayah terbabit, pihaknya dapat menyelesaikan sebanyak 13 kes pecah rumah yang dilakukan secara berseorangan di daerah ini termasuk kes samun dalam rumah.

Polis turut merampas sebilah pedang samurai berukuran 29 inci dan kes Alan disiasat dibawah Seksyen 307 Kanun Keseksaan (Cuba Bunuh).


Maut Terjatuh Dalam Kari

NEW DELHI: Seorang budak lelaki berusia tiga tahun maut akibat melecur teruk selepas terjatuh ke dalam periuk berisi kari panas di Telangana, India pada Ahad lalu.

Daily Mail yang memetik New Indian Express melaporkan, kejadian di daerah Ranga Reddy berlaku apabila mangsa, Suresh dikatakan leka bermain di tempat memasak ketika menghadiri sebuah majlis bersama bapanya.

Dia secara tiba-tiba terjatuh ke dalam periuk kari yang menggelegak itu sebelum dikejarkan ke hospital namun disahkan meninggal dunia kelmarin.

Sebelum ini, kejadian sama dilaporkan berlaku pada awal bulan ini apabila kanak-kanak lelaki berusia enam tahun terjatuh ke dalam hidangan itu di sekolahnya di Panyam, Kurnool, lapor India Today.

Dia terjatuh ketika berlari untuk mengambil makanan tengah hari dan polis mengemukakan kes terhadap pengurusan sekolah kerana menyebabkan kematian akibat kecuaian. – Agensi


Cadang Naikkan RM500 Kepada RM1,500 Daripada Akaun 2 KWSP

KUALA LUMPUR: Seorang ahli Parlimen Umno mencadangkan kerajaan membenarkan pencarum KWSP mengeluarkan RM1,500 sebulan untuk 4 bulan daripada Akaun 2, berbanding RM500 sebulan untuk 12 bulan sekarang ini, semasa wakil rakyat Barisan Nasional dan pembangkang saling berbahas tentang cara berkesan untuk membantu rakyat di perbahasan Belanjawan 2021 hari ini.

Ahmad Maslan (BN-Pontian) mencadangkan perkara itu, di samping membenarkan pencarum mengeluarkan RM10,000 secara sekali beri daripada Akaun 1, cadangan yang dibawa BN hari ini.

“Saya mencadangkan agar dipendek tempohnya daripada 12 bulan iaitu RM500 sebulan kepada RM1,500 sebulan selama 4 bulan, menjadikan jumlahnya juga RM6,000,” katanya di Dewan Rakyat.

“Sementara Akaun 1 pula dibenar keluar sekaligus, sebanyak RM10,000 jika simpanan melebihi RM10,000. Untuk simpanan kurang RM10,000, dicadang boleh keluar misalnya 50%, dengan itu mereka miliki baki 50% lagi,” tambahnya.

Ahmad juga antara wakil-wakil rakyat yang mahu moratorium ke atas pembayaran pinjaman bank dilanjutkan secara automatik sehingga Jun 2021 dimasukkan dalam Belanjawan 2021.

Beliau juga mencadangkan selepas moratorium itu, peminjam yang mempunyai pinjaman RM500,000 dan ke bawah diberi penangguhan automatik untuk 3 hingga 6 bulan lagi jika pandemik belum pulih.

“Pinjaman berjumlah besar dan banyak oleh T20, dan syarikat besar dengan tersendiri terkecuali kerana keupayaan mereka,” katanya.

“Pada masa sama kita boleh terus membantu rakyat yang memerlukan. Angka RM500,000 itu boleh diubah mengikut yang lebih sesuai berdasarkan jumlah paling ramai rakyat yang boleh dibantu.”

Barisan Nasional mahu pindaan dibuat untuk memasukkan 2 tuntutan utamanya iaitu lanjutan moratorium dan membenarkan pengeluaran RM10,000 daripada akaun KWSP.

Terdahulu, BN mengumumkan sokongannya kepada Belanjawan 2021 bergantung sama ada tuntutannya dilayan, iaitu memasukkan lanjutan moratorium, dan membenarkan pengeluaran RM10,000 daripada akaun KWSP. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pakatan Harapan Calonkan Anwar Ibrahim Jadi Perdana Menteri

Hari ini tular di Twitter kata kunci “Anwar as PM” susulan pertemuan perwakilan Pakatan Harapan bersama Yang di-Pertuan Agong Al-Sultan Abdullah di Istana Negara.

Kesemua ahli parlimen dari PH dilaporkan menyokong Datuk Seri Anwar Ibrahim sebagai Perdana Menteri ke-8.

“Hari ini Ahli-ahli Parlimen Pakatan Harapan daripada KEADILAN, DAP dan Amanah telah mencalonkan Datuk Seri Anwar Ibrahim sebagai calon Perdana Menteri bagi kerajaan Pakatan Harapan.

“Sejak cubaan untuk menumbangkan kerajaan Pakatan Harapan hujung minggu lalu, kami terus berusaha untuk mempertahankan mandat rakyat Malaysia pada 9 Mei 2018.”

Alhamdulillah, selesai menghadap KDYMM SPB YDPA Al-Sultan Abdullah Ri'ayatuddin Al-Mustafa Billah Shah di Istana Negara bersama Ahli-Ahli Parlimen PKR yg lain.Bersatu hati dalam mesej yg sama. Semoga kemenangan berpihak kepada kebenaran. Demi rakyat. Demi Negara. pic.twitter.com/k3cShbZNzd

Pengarah Komunikasi Amanah, Khalid Samad sebelum ini berkata, Anwar perlu diberi peluang sebagai Perdana Menteri ke-8.

Tun letak jawatan. Dijadikan PM interim. Beri peluang DSAI bukti ada sokongan untuk menjadi PM ke 8. Ianya jawatan yang tak boleh diwariskan atau diserah begitu saja. Mesti dapat sokongan majoriti MP. Harap PPBM tunaikan janji. Tun PM ke 7, DSAI PM ke 8.https://t.co/ovNyk0BGAU


Karnival Burung Dan Kupu-Kupu, Tarikan Pelancongan Baharu Di Kadamaian

KOTA BELUD: Penganjuran karnival burung dan kupu-kupu setiap tahun menjadi salah satu tarikan baharu pelancongan luar bandar khususnya di kawasan Dewan Undangan Negeri (Dun) Kadamaian.

Menteri Pembangunan Luar Bandar, Datuk Ewon Benedick berkata aktiviti pemerhatian burung, kupu-kupu dan serangga mempunyai kumpulan peminat tersendiri di kalangan pelancong, saintis serta ahli akademik yang boleh dikembangkan sebagai pendapatan tambahan kampung-kampung pengusaha eko-pelancongan luar bandar.

“Saya memberi penghargaan besar kepada Kelab Rotari Kota Kinabalu dan Yayasan Kelab-kelab Rotari Malaysia kerana memilih Kg Kiau Kadamaian sebagai destinasi penganjuran Karnival Burung dan Kupu-kupu sejak tahun lepas.

“Saya difahamkan ramai pelancong berkunjung ke kampung ini dan kampung sekitar Taman Kinabalu semata-mata mahu melihat sendiri pelbagai spesies burung dan kupu-kupu di kawasan ini selepas karnival seumpama ini dimulakan pada tahun lepas,” katanya.

Beliau berkata demikian ketika berucap merasmikan Karnival Burung dan Kupu-Kupu Peringkat Negeri Sabah anjuran Kelab Rotary Kota Kinabalu, Taman-Taman Sabah, Kiau Bird Watching Team dan Sekolah Kebangsaan (SK) Kiau, di sini, hari ini.

Ewon yang juga Ahli Dewan Undangan Negeri (Adun) Kadamaian berkata para pengusaha homestay, pemandu pelancong dan penyedia perkhidmatan seperti gerai makanan mendapat manfaat pendapatan daripada cabang pelancongan seperti ini.

“Dengan kata lain, ia boleh meningkatkan dan merancakkan program ekonomi di kampung-kampung tumpuan pelancong tersebut,” katanya.

Sehubungan itu, Ewon menyeru komuniti Kg Kiau dan komuniti luar bandar lain untuk menjaga dan memelihara sumber hutan alam sekitar agar habitat spesies burung, kupu-kupu, serangga dan haiwan lain dapat terus menjadi tarikan pelancongan.

“Program seumpama ini menuntut tanggungjawab bersama untuk memelihara alam sekitar dan habitat flora dan fauna, bukan hanya untuk program pendidikan dan ekonomi, tetapi juga memberi peluang kepada generasi akan datang melihat dan menghargai apa yang kita ada sekarang.

“Ianya tanggungjawab bersama semua pihak, sama ada di pihak Kerajaan, sektor swasta, badan bukan kerajaan atau diri kita sendiri sebagai komuniti.

“Mungkin pada tahun hadapan, kita boleh mengadakan karnival ini pada skala yang lebih besar dan dimasukkan dalam kalender pelancongan Kadamaian. Saya juga menyokong sekiranya Kiau Bird Watching Team dapat membukukan gambar-gambar yang diperolehi sepanjang tahun untuk diterbitkan dan dikongsi kepada orang ramai,” katanya.

Penganjuran kali ini melibatkan enam buah sekolah yang dibiayai oleh Kelab Rotari Kota Kinabalu dan Yayasan Kelab-kelab Rotari Malaysia.

Sebagai sokongan pelaksanaan karnival ini, Ewon telah menyalurkan peruntukan touchpoints sebanyak RM5,000 melalui Kiau Bird Watching Team. –SabahNewsToday


Sembilan Ketua Cabang PKR Sabah Tuntut Tiada Tindakan Disiplin Terhadap Zuraida

SANDAKAN, 29 Jan: Sembilan ketua cabang PKR di Sabah hari ini menuntut agar tindakan disiplin tidak dikenakan terhadap Naib Presiden PKR dan Menteri Perumahan dan Kerajaan Tempatan (KPKT) Zuraida Kamaruddin.

Ahli Dewan Undangan Negeri Sabah Dilantik, Jaffari Waliam, yang juga Ketua Cabang PKR Libaran, berkata pemimpin seperti Ahli Parlimen Ampang itu perlu dikekalkan atas kesungguhan dan komitmennya dalam menjalankan tugas sebagai seorang pemimpin parti, wakil rakyat dan ahli kabinet.

“Kami menggesa agar tiada tindakan disiplin dikenakan ke atas YB (yang berhormat) Zuraida yang hanya menyatakan kebenaran dan kejujurannya dalam setiap ucapannya.

“Kami menggesa agar pengalaman dan kepakaran YB Zuraida dalam membantu pentadbiran cabang, negeri dan sayap parti dapat digunakan sepenuhnya bagi memperkukuhkan parti sebagai anggota penting dalam kerajaan Pakatan Harapan (PH),” katanya pada sidang akhbar mengenai perkara itu di sini.

Menurut Jaffari, selain Libaran, lapan ketua cabang PKR lagi ialah dari Kudat, Tawau, Beluran, Sepanggar, Ranau, Kalabakan, Tenom dan Silam.

Beliau berkata PKR Sabah turut menghargai jasa Zuraida yang kerap melawat Sabah sejak menganggotai PKR dan sepanjang menjadi Menteri KPKT.

Katanya, ini termasuk komitmennya dalam memastikan pelaksanaan pelbagai usaha dan dasar kerajaan menerusi kementeriannya.

“Beliau telah membuat lawatan lebih 12 kali ke seluruh pelusuk negeri Sabah, termasuk zon pedalaman, Tawau dan Sandakan, selain pantai barat.

“Beliau turut mentauliahkan lebih 100 komuniti bomba di seluruh Sabah dan meyakinkan akar umbi parti mengambil bahagian sebagai sukarelawan demi membina Malaysia Baharu dalam kerajaan PH,” katanya.

Jaffari juga berharap semua ahli parti bersatu untuk mengukuhkan parti dan menjalankan amanah membangunkan rakyat.

Pada bulan lepas, Zuraida yang juga Menteri Perumahan dan Kerajaan Tempatan didakwa mengeluarkan kenyataan menghina pemimpin tertinggi parti ketika berucap pada majlis makan malam ´Wawasan Kemakmuran Bersama´ di Kuala Lumpur.

Pada 17 Jan lepas, PKR mengeluarkan surat tunjuk sebab kepada Menteri KPKT berhubung dakwaan salah laku disiplin.


Rentas Daerah Di Sabah Akan Kembali Kepada Sistem Zon

KOTA KINABALU: Kerajaan  Negeri Sabah akan mula membenarkan aktiviti rentas daerah selepas 70 peratus penduduk dewasa di negeri ini menerima dua dos vaksin yang lengkap.

Menteri Kerajaan Tempatan dan Perumahan, Datuk Seri Masidi Manjun berkata, pembukaan sempadan itu bagaimanapun akan dilakukan secara berperingkat dengan memperkenalkan semula sistem zon.

“Saya telah berbincang dengan pengarah Jabatan Kesihatan Negeri Sabah (JKNS) dan kami sepakat agar pada masa terdekat ini, Sabah akan kembali kepada sistem zon kerana 60 peratus populasi dewasa Sabah sudah divaksin.

“Oleh itu, kita akan kembali bahagikan Sabah kepada enam zon dan penduduk di setiap zon bebas merentas daerah dalam zon yang sama, kecuali daripada atau ke daerah yang belum mencapai tahap vaksinasi 60 peratus,” katanya semasa ucapan penggulungan pada persidangan Dewan Undangan Negeri (DUN) ke-16, hari ini.

Masidi (Bersatu-Karanaan) berkata, setiap keputusan mahupun perubahan akan dilakukan berdasarkan analisis terhadap data dan situasi semasa.

Mengulas lanjut katanya, segala keputusan yang dibuat dalam menetapkan prosedur operasi standard (SOP) di peringkat negeri ini dilakukan berdasarkan sains dan bukan emosi.

Jelas beliau, Sabah mempunyai kaedah tertentu sebelum memutuskan sesuatu SOP kerana bukan semua polisi yang dilaksanakan di Semenanjung Malaysia boleh dipraktikkan di Sabah seperti penutupan kilang yang mencatatkan kes positif. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Peroleh Pelaburan Penapisan Gula & Akuakultur Bernilai RM235 Juta

KOTA KINABALU : Sawit Kinabalu Group, syarikat milik kerajaan Sabah, memeterai Memorandum Persefahaman (MoU) dengan dua pihak iaitu Borneo Lestari Sdn Bhd dan Admuda Sugar Sdn Bhd untuk memajukan industri pertanian negeri.

Ketua Menteri, Datuk Seri Hajiji Noor berkata pelaburan langsung domestik bernilai RM235 juta dalam usaha itu adalah seiring dengan inisiatif berdasarkan pelan pembangunan ekonomi lima tahun, Hala Tuju Sabah Maju Jaya.

“Sawit Kinabalu Group, cabang pelaburan utama kerajaan negeri, akan menjalinkan kerjasama dengan Admuda Sugar untuk mewujudkan kilang penapisan gula pertama Sabah di Kimanis, Papar.

“Ia juga akan bekerjasama dengan Borneo Lestari bagi projek akuakultur penternakan ikan siakap di Langkon, Kota Marudu,” katanya kepada pemberita selepas menyaksikan pemeteraian MoU itu di sini, pada Isnin.

Sawit Kinabalu Group diwakili Pengarah Urusan, Bacho Jansie manakala Admuda Sugar dan Borneo Lestari diwakili oleh pengarah masing-masing iaitu Datuk Seri Raja Sulaiman Raja Shariff dan Irwin Wong menandatangani MoU itu.

Hajiji, yang juga merupakan pengerusi Sawit Kinabalu Group, berkata pelaburan bagi penapisan oleh Admuda Sugar dianggarkan bernilai RM150 juta.

Pembangunan itu akan dilaksanakan di kawasan seluas 31.97 hektar milik Sawit Kinabalu Group, katanya.

Beliau berkata kilang penapisan gula itu yang dijangka beroperasi tahun depan akan mengeluarkan gula berjenama Gula Kinabalu.

Borneo Lestari pula dijangka melabur sejumlah RM85 juta dalam projek akuakultur empat fasa di kawasan seluas 14.16 hektar milik Sawit Kinabalu Group.

Hajiji berkata dengan menggunakan sistem akuakultur edaran semula, projek itu mampu mengeluarkan minimum 1,000 tan sehingga maksimum 1,250 tan siakap setahun.

“Kedua-dua projek ini dijangka mewujudkan 1,000 peluang pekerjaan langsung dan 1,000 pekerjaan tidak langsung,” katanya.

Pada majlis itu, beliau juga menyampaikan sumbangan bernilai RM10,000 bagi mewakili Sawit Kinabalu Group kepada Madrasah Tahfiz Darul Ulum Azzkia yang terletak di Papar, dan Rumah Anak Yatim dan Miskin HOME di Tuaran. – BERNAMA


2 Kluster Baharu Babit Institusi Pendidikan Dikesan Di Labuan

PUTRAJAYA : Dua kluster baharu dengan 61 kes Covid-19 yang melibatkan pelajar institusi pendidikan dikesan di Labuan.

Pengarah Jabatan Kesihatan Labuan, Dr Ismuni Bohari berkata kluster itu dikesan semalam di Kampung Merinding (Kluster Merinding 3) membabitkan 21 kes dan Jalan Sungai Pagar (Kluster Sungai Pagar) yang merekodkan 40 kes.

“Kluster di Merinding dicetuskan pelajar yang pulang dari Sabah beberapa hari lepas.

“Kami menjalankan saringan ke atas 125 pelajar dan 21 orang daripada mereka didapati positif. Kesemua mereka telah menerima vaksinasi lengkap.

“Tidak semua pelajar di institusi terlibat, iaitu lebih 2,000 pelajar menjalani kuarantin, hanya mereka yang dikesan positif…pelajar lain sedang meneruskan pengajian mereka seperti biasa,” katanya kepada Bernama.

Beliau berkata, kluster Sungai Pagar dicetuskan guru dan pelajar, dengan siasatan sedang dijalankan bagi menentukan sama ada jangkitan itu berpunca dari Sabah atau komuniti setempat.

“Semua pelajar dan guru di sekolah terbabit telah menjalani saringan dan 40 orang didapati positif setakat hari ini,” katanya.

Sementara itu, Kluster Lusu Patau-patau yang dikesan dua minggu lalu dengan 19 kes, masih terkawal dan tiada kes baharu direkodkan.

Labuan menyaksikan peningkatan mendadak kes Covid-19 sejak dua minggu kebelakangan ini berbanding bilangan kes satu digit sebelum ini, dengan 2,137 kes aktif dicatatkan setakat semalam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TM Digesa Percepat Pemasangan Rangkaian Unifi Di Kawasan Luar Bandar Sabah

KOTA KINABALU, 3 Mei: Telekom Malaysia (TM) digesa percepatkan pemasangan rangkaian Unifi di kawasan pinggir bandar dan luar bandar di Sabah untuk memudahkan pelajar meneruskan “pembelajaran dari rumah” sepanjang tempoh penguatkuasaan Perintah Kawalan Pergerakan (PKP).

Timbalan Menteri Pelancongan, Seni dan Budaya Datuk Dr Jeffrey Kitingan yang membuat gesaan itu berkata kemudahan itu akan membolehkan pelajar terlibat secara aktif dalam pelbelajaran secara dalam talian di rumah, serta untuk memenuhi peningkatan permintaan bagi e-dagang di bawah ‘norma baharu’.

“Saya difahamkan TM telah diberikan projek ‘Universal Service Provider (USP)’ oleh kerajaan untuk memasang rangkaian gentian optik dan perkhidmatan di kawasan luar bandar dan pedalaman.

“Saya juga difahamkan bahawa Projek USP 2020 sekali lagi diberikan kepada TM awal tahun ini, Malangnya, sehingga kini tiada kerja telah dimulakan di bawah projek baharu yang diberikan itu,” katanya dalam kenyataan hari ini.

Katanya ini merupakan masa paling kritikal namun amat sesuai untuk kerajaan membantu pelajar di Sabah, dengan menambah baik rangkaian telekomunikasi dan internet di negeri itu, terutamanya di kawasan luar bandar, sekali gus membolehkan pelajar meneruskan pendidikan mereka secara dalam talian di rumah sehingga sekolah dibuka semula.

Menurut kajian dijalankan Kementerian Pendidikan Sabah baru-baru ini, Jeffrey berkata dianggarkan kira-kira 50 peratus pelajar di Sabah tidak mempunyai telefon pintar atau data internet, atau kedua-duanya.

Sehubungan itu, katanya beliau akan membawa perkara itu kepada perhatian dua rakannya di peringkat Persekutuan – Menteri di Jabatan Perdana Menteri (bertanggungjawab bagi Hal Ehwal Sabah dan Sarawak) Datuk Seri Dr Maximus Ongkili, dan Menteri Komunikasi dan Multimedia Datuk Saifuddin Abdullah, bagi percepatkan pelaksanaan projek rangkaian selular yang amat diperlukan untuk menambah baik liputan internet.


TERKINI: 95 Kes Sembuh Covid-19 Hari Ini, Lebih Tinggi Dari Jumlah Kes Baharu Iaitu 84

Putrajaya, 19 April – Kementerian Kesihatan (KKM) mengesahkan terdapat 84 kes baru COVID-19 di Malaysia.

“Sehingga 19 April 2020 jam 12 tengah hari, terdapat 84 kes baru dilaporkan, menjadikan jumlah ke spositif 5,389 kes,” kata Ketua Pengarah Kesihatan, Datuk Dr Noor Hisham Abdullah.

Oleh itu kes aktif adalah 2,103 kes dan mereka telah diasingkan dan diberi rawatan, katanya.

Kementerian Kesihatan Malaysia (KKM) melaporkan sebanyak XX kes telah sembuh dan dibenarkan discaj hari ini.

Angka tersebut menjadikan jumlah kumulatif kes sembuh setakat hari ini 3,197 kes, bersamaan 59.3 peratus daripada kes keseluruhan jangkitan COVID-19 di negara ini.

“Bilangan kes yang discaj hari ini juga mencatatkan angka lebih tinggi berbanding jumlah kes baharu harian,” kata Ketua Pengarah Kesihatan, Datuk Dr. Noor Hisham Abdullah dalam sidang media hari ini.


49 Individu Ditahan Dalam Serbuan Di Sembulan, Inanam Dan Kg Air

KOTA KINABALU: Seramai 49 individu berusia diantara 13 sehingga 55 tahun berjaya ditahan dalam 17 serbuan dijalankan sejak 4 Januari sehingga 10 Januari lalu.

Ketua Polis Daerah Kota Kinabalu Asisten Komisioner Habibi Majinji berkata, 37 orang yang ditahan itu adalah warganegara dan 12 orang adalah warga asing.

“Daripada jumlah itu, tiga orang disiasat berdasarkan Seksyen 39A (1)Akta Dadah Berbahaya 1952, lapan orang disiasat dibawah Seksyen 12(2), seorang disiasat Sekysen 6 dan 37 individu lain disiasat berdasarkan Seksyen 15(1)(A) dalam akta yang sama.

“Sepanjang tempoh itu, Ops Ice Breaker dilaksanakan di tiga lokasi iaitu Kampung Sembulan, Pekan Inanam dan Kg Air.

“Seramai 26 orang ditahan sepanjang operasi berkenaan yang masing-masing ditahan berdasarkan Seksyen 39A(1), Seksyen 12(2) dan Seksyen 15(1)(A) Akta Dadah Berbahaya 1952,” katanya dalam satu kenyataan di sini hari ini.

Beliau berkata, jumlah keseluruhan rampasan dadah pada sepanjang tempoh operasi dilaksanakan ialah berjumlah 30.95 gram syabu dan 2.21 gram ganja yang dianggarkan bernilai RM4, 686.70 mengikut harga dadah semasa.

Katanya, usaha membanteras pengedaran dan penagihan dadah di sekitar daerah ini sentiasa diperhebatkan dari semasa ke semasa.

“Orang awam digesa membantu menyalurkan maklumat kepada pihak polis ke talian 088-529 220 atau ke akaun Facebook Page Polis Daerah Kota Kinabalu,” katanya.


Rokok dalam semak

Kota Kinabalu : UNIT Gempur Marin (UNGERIN) Pasukan Polis Marin (PPM) Wilayah 4 Sabah mematahkan cubaan menyeludup masuk 42,000 bungkus rokok pelbagai jenis dianggarkan bernilai lebih RM500,000.

Semua rokok seludup itu dikesan disembunyikan di kawasan semak di pesisir pantai muara Sungai Kinarut di Papar jam 10.15 malam tadi.

Komander PPM Wilayah 4 Sabah, Asisten Komisioner Mohamad Pajeri Ali berkata, kejayaan itu adalah hasil pemantauan sekitar pantai Kinarut dalam operasi khas dengan berpandukan maklumat daripada Unit Risik Marin (URM).

Katanya, ketika pemeriksaan, pihaknya mengesan longgokan bungkusan plastik hitam dan kotak yang dipercayai disembunyikan sebelum dijual untuk pasaran tempatan.

“Hasil pemeriksaan mendapati bungkusan dan kotak itu berisi pelbagai jenis rokok yang dipercayai diseludup tanpa membayar cukai kastam. Nilai keseluruhan rampasan ialah RM543,920,” katanya menerusi kenyataan hari ini.

Mohamad Pajeri berkata, semua rokok itu dipercayai dibawa masuk menggunakan jalan darat dari Lawas di Sarawak untuk dipasarkan di sekitar Papar dan Kota Kinabalu.

Katanya, hasil risikan juga mendapati rokok terbabit dihantar menggunakan kenderaan darat persendirian untuk dikumpulkan di lokasi berkenaan.

“Lokasi itu dipercayai dijadikan tempat pemunggahan dan transaksi sebelum diedarkan.

“Sindiket ini disyaki tidak menggunakan jalan laut disebabkan kekangan dan penguatkuasaan berterusan oleh pihak berkuasa laut selain keadaan air cetek dan berbatu menyukarkan pergerakan bot.

“Semua rampasan dibawa ke Markas Operasi PPM Kota Kinabalu untuk tindakan lanjut dan kes disiasat mengikut Seksyen 135(1)(d) Akta Kastam 1967 kerana melindungi, menyembunyi dan menyimpan barang tidak berkastam atau barang larangan,” katanya.


Shafie Serah Isu PRN Sabah Kepada Mahkamah, SPR

KOTA KINABALU: Ketua Menteri Shafie Apdal enggan mengulas ketika ditanya berhubung semakan kehakiman terhadap pembubaran Dewan Undangan Negeri Sabah di sebalik penetapan tarikh pilihan raya oleh Suruhanjaya Pilihan Raya, mengatakan ia menyentuh bidang kuasa mereka.

“Begitu juga Tuan Yang Terutama, beliau juga mempunyai bidang kuasa tertentu,” katanya pada sidang media selepas pelancaran skim pinjaman mikro dan industri kecil dan sederhana hari ini.

Apa pun, katanya, partinya Warisan dan sekutu tetap bersedia menghadapi pilihan raya negeri.

“Ini penting bagi kita untuk menentukan hala tuju politik, pembangunan berterusan dan kemajuan di Sabah,” tambahnya.

SPR menetapkan 26 September sebagai tarikh pengundian, manakala tarikh penamaan calon serta pengundian awal masing-masing pada 12 dan 22 September.

Pada hari yang sama, Mahkamah Tinggi Kota Kinabalu menetapkan 21 Ogos tarikh keputusan sama ada cabaran terhadap pembubaran DUN boleh dibicarakan di mahkamah atau tidak.

Timbalan Pengerusi SPR, Azmi Sharom, berkata tiada sebab untuk menanggupkan penetapan tarikh pengundian, pengundian awal, dan penamaan calon kerana badan itu belum terima sebarang pemakluman daripada mahkamah.

“Sekiranya ada nanti, kita akan jawab kemudian,” katanya.

Dalam pada itu, Shafie berkata Sabah bersedia menghadapi PRN dengan menyediakan 10 juta pelitup muka dan cecair pencuci tangan.

“Kita sudah bersedia untuk SOP dan saya maklumkan kepada Jabatan Ketua Menteri untuk mengurus pembekalan pelitup muka dan ‘hand sanitizer’ berkenaan di pusat daerah mengundi dan pejabat yang mengandalikan perjalanan PRN,” katanya.

Katanya, pihak berkuasa kena pastikan semua pengundi mematuhi SOP dan pelitup muka perlu diberikan kepada pengundi yang tiada pelitup muka.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: UMNO Sabah Derma Barangan Keperluan

KOTA KINABALU : Prihatin dengan nasib penduduk Sabah yang terjejas akibat penularan wabak koronavirus (Covid-19), UMNO Sabah mendermakan barangan keperluan bernilai RM1 juta.

Menurut bekas Ketua UMNO Sabah, Tan Sri Musa Aman, UMNO Sabah akan mengedarkan barangan keperluan seperti bekalan makanan, perubatan termasuklah topeng muka dan pembersih tangan tanpa mengira perbezaan kaum, agama dan politik.

“Saya telah berbincang perkara ini dengan Ketua Perhubungan UMNO Sabah, Datuk Seri Bung Moktar Radin yang akan menyelia agihan bekalan melalui Sekretariat UMNO negeri.

“UMNO Sabah juga akan berbincang dengan parti komponen lain seperti Parti Bersatu Rakyat Sabah, Parti Solidariti Tanah Airku dan Parti Pribumi Bersatu Malaysia (Bersatu) untuk menggabungkan sumber masing-masing bagi membantu rakyat negeri ini,” menurutnya dalam satu kenyataan hari ini.

Sehingga semalam, Sabah mencatatkan bilangan jangkitan negeri ketiga tertinggi di negara ini iaitu 169 kes termasuk satu kes kematian selepas Selangor dan Kuala Lumpur/Putrajaya.

Musa yang juga bekas Ketua Menteri Sabah berkata, pihaknya memahami ramai rakyat negeri ini terkesan dengan Perintah Kawalan Pergerakan, namun menggesa agar perintah ini dipatuhi demi keselamatan nyawa dan kesejahteraan negara.

“Melalui bantuan ini, diharapkan akan mengurangkan beban terutamanya mereka yang sangat-sangat memerlukan bantuan bahan makanan seperti beras, minyak masak dan gas.

“Semasa tempoh sukar ini, kita perlu mengetepikan perbezaan politik dan memberi bantuan kepada mereka yang sangat memerlukannya,” katanya.


Program Sarapan Percuma Bermula Hari Ini

KUALA LUMPUR: Kira-kira 4,000 murid di 100 sekolah terpilih di seluruh negara menikmati sajian sarapan pagi percuma menerusi Program Sarapan Percuma (PSP) fasa pertama yang bermula hari ini.

Ketua Pengarah Pelajaran, Dr Habibah Abdul Rahim, berkata ia satu penambahbaikan kepada program Rancangan Makanan Tambahan (RMT) yang diperkenal Kementerian Pelajaran sejak 1979.

Beliau berkata, antara penambahbaikan dilaksana termasuk pemilihan kriteria murid dari golongan miskin berbanding hanya miskin tegar sebelum ini.

“Di mana dulu fokusnya adalah gologan miskin tegar atau murid dari kalangan orang kelainan upaya (OKU) atau murid di sekolah Orang Asli.

“Bezanya kali ini, berdasarkan paras kemiskinan nasional, kita perluaskan kepada murid miskin. Jadi, lebih ramai murid dapat manfaat RMT,” katanya ditemui media selepas mengadakan lawatan ke Sekolah Kebangsaan Seri Suria, di Puchong, pagi ini.

Beliau berkata, makanan disediakan berdasarkan cadangan Kementerian Kesihatan, iaitu setiap sajian mengandungi nutrisi dan kalori sesuai kepada murid.

“Ada lebih 20 menu disediakan dan pihak sekolah melalui kantin boleh bergilir untuk menyediakan menu berkenaan.

“Bagi sekolah kecil, kita cadangkan disediakan oleh PIBG (Persatuan Ibu Bapa dan Guru), guru atau ibu bapa. Jika tidak ada kita bagi kepada pihak luar untuk sediakan,” katanya.

Habibah berkata, kebanyakan sekolah terpilih terletak berhampiran dengan kawasan Program Perumahan Rakyat Termiskin (PPRT) dengan 90 peratus murid menghuni di kawasan itu.

“Kita juga bekalkan borang kepada murid (untuk diisi penjaga). Kita tidak boleh beri makanan sembarangan kepada murid. Jadi murid yang dapat, sudah ada persetujuan ibu bapa.

“Dalam borang juga, kita minta supaya murid membuat permintaan jika ada sebarang alahan dan makanan yang boleh atau tidak boleh diambil,” katanya.

Ditanya sama ada jumlah 100 sekolah akan diperluas selepas ini, Habibah berkata ia bergantung kepada peruntukan diberi kerajaan dan kementeriannya tiada halangan untuk memperluas ke sekolah lain.

Menyentuh agihan makanan itu, beliau berkata, buat masa ini ia hanya berlangsung pada waktu pagi iaitu bermula jam 7 pagi hingga 7.30 pagi.

“Ada juga murid yang tidak sempat (ambil sebelah pagi) dibenarkan untuk makan pada waktu rehat.

“Ada juga sekolah dua sesi. Bagi sesi petang, ia bermula jam 12.30 tengah hari hingga 2 petang,” katanya sambil memaklumkan setiap bekas makanan akan tertera nama setiap murid yang menerima.

Terdahulu, Dr Habibah Abdul Rashim, turut berkesempatan mengunjungi Sekolah Kebangsaan Seri Suria, di Puchong bagi meninjau pelaksanaan program itu pagi ini.

Sebelum ini PSP 2020 bakal memberi manfaat itu kepada 2.7 juta murid sekolah rendah kerajaan dan bantuan kerajaan.

PSP adalah usaha menerapkan pengambilan sarapan pagi dan gaya hidup sihat agar murid-murid lebih fokus ketika sesi pembelajaran.

Khamis lalu, Perdana Menteri yang juga Pemangku Menteri Pendidikan, Tun Dr Mahathir Mohamad berkata, Kementerian Pendidikan akan meneruskan PSP 2020 seperti yang dijadualkan bermula hari ini.

Bagaimanapun, menurut Dr Mahathir program terbabit hanya khusus untuk murid yang kurang berkemampuan.


Wanita Tular Ugut Polis Di SJR Kepayan Direman

KOTA KINABALU: Seorang wanita yang didakwa mengugut anggota polis di Sekatan Jalan Raya (SJR) di Jalan Kepayan, di sini, baru-baru ini, akan direman selama dua hari bagi membantu siasatan lanjut.

Wanita berusia 34 tahun itu ditahan dirumahnya di salah sebuah kondominium di Jalan Lintas, di sini, kira-kira jam 11.20 pagi, semalam.

Ketua Polis Daerah Kota Kinabalu, Asisten komisioner Mohd Zaidi Abdullah berkata, ketika ditahan, polis turut merampas pakaian yang dipakai wanita itu dalam kejadian berkenaan bersama telefon bimbit, kad pendaftaran kereta dan kunci kenderaan.

Katanya, polis turut mengambil tiga lagi telefon pintar milik anggota polis yang bertugas bagi membantu siasatan lanjut.

“Ketika insiden itu, polis mengeluarkan saman terhadap wanita terbabit atas kesalahan cukai jalan dan insurans kenderaan tamat tempoh.

“Bagaimanapun berlaku kekecohan sehingga wanita terbabit mengeluarkan kenyataan ugutan, seperti ‘kau siapa mau saman saya, nasib kau lelaki, kalau perempuan saya kasi telanjang kau dan rungkup kau’,” katanya pada sidang media di pejabatnya hari ini.

Mohd Zaidi berkata, pihaknya turut mengambil keterangan daripada seorang pegawai dan tujuh anggota serta anggota Jabatan Sukarelawan Malaysia (Rela) untuk membantu siasatan lanjut.

Katanya, siasatan akan dijalankan mengikut Seksyen 506 Kanun Keseksaan dan hasil siasatan yang lengkap akan diserahkan ke Timbalan Pendakwaraya untuk tindakan selanjutnya.

“Siasatan kini sudah meliputi 80 peratus dan suspek juga memberikan kerjasama yang amat baik sejak ditahan,” katanya.

Sebelum ini, kejadian yang berlaku pada 1 Jun lalu itu mendapat perhatian ramai selepas rakaman yang memaparkan wanita terbabit berang dengan anggota polis tular di laman sosial dan aplikasi WhatsApp.

Kejadian itu menimbulkan pelbagai reaksi daripada netizen termasuk ada yang mengecam tindakan wanita terbabit dan ada juga yang mahukan pendedahan sebenar punca kejadian berkenaan. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Filipina Ditahan Bersama 5 Kilogram Syabu Di Semporna

KOTA KINABALU: Seorang lelaki warga Filipina gagal menyeludup masuk syabu 5.184 kilogram dianggarkan bernilai lebih RM200,000 di terminal bas Semporna, Sabah Ahad lalu.

Pesuruhjaya Polis Sabah Datuk Zaini Jass berkata, kejayaan itu hasil risikan dan intipan yang dijalankan Bahagian Siasatan Jenayah Narkotik Daerah Semporna.

Katanya, lelaki warga asing berusia 25 tahun itu berjaya ditahan pada jam 7.30 malam di Terminal Bas, Semporna.

“Ketika tangakapan itu, lelaki terbabit dikesan sedang membawa sebuah kotak yang dipercayai baru tiba daripada Kota Kinabalu melalui pengangkutan darat.

“Hasil pemeriksaan terhadap kotak berkenaan menemui 19 kotak kecil berisi ‘earphones’ dan lima lagi bungkusan besar bertulis teh hijau yang mengandungi serbuk disyaki dadah jenis syabu,” katanya pada sidang media di Ibu Pejabat Kontijen (IPK) Sabah, di sini, hari ini.

Hadir sama, Timbalan Pesuruhjaya Polis Sabah, Datuk Mazli Mazlan dan Ketua Jabatan Siasatan Jenayah Narkotik (JSJN) IPK Sabah, Superintendan Ahmad Jawila.

Zaini berkata, pemeriksaan lanjut kemudiannya mendapati suspek tidak memiliki sebarang dokumen pengenalan diri dan ujian saringan air kencing juga didapati negatif dadah.

“Siasatan lanjut terhadap suspek mendapati, dadah berkenaan dipercayai untuk pasaran tempatan dan dianggarkan boleh digunakan kira-kira 1,000 penagih dalam jangka masa satu bulan.

“Suspek terbabit kini ditahan reman selama tujuh hari bermula Isnin lalu untuk membantu siasatan lanjut,” katanya.

Zaini berkata, kes disiasat mengikut Seksyen 39B Akta Dadah Berbahaya 1952. – Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 cedera pesawat berhenti mengejut

LONDON: Lapan penumpang cedera ringan apabila pesawat Laudamotion terpaksa berhenti mengejut sejurus sebelum berlepas berikutan letupan besar dalam kejadian di Lapangan Terbang Stansted, jam 8 malam waktu tempatan, semalam.

Seramai 169 penumpang dan enam kru segera meninggalkan jet Airbus A320 itu menggunakan gelongsor kecemasan dan siasatan mendapati pesawat itu berkemungkinan mengalami kerosakan enjin.

Daily Mail melaporkan saksi memberitahu terdengar bunyi letupan besar sebelum mendengar kru menjerit untuk mengosongkan pesawat, menyebabkan penumpang panik.

Insiden cemas itu menyebabkan banyak jadual penerbangan terjejas di Lapangan Terbang Stansted selama tiga jam hingga ramai penumpang terkandas.

Lapangan terbang itu menerusi Twitter memaklumkan landasan sudah beroperasi sepenuhnya pada jam 11 malam waktu tempatan selepas pesawat terbabit ditunda ke lokasi selamat. – Agensi


“Orang Sabah Baik-Baik, Peramah & Mudah Mesra” – Ebit Lew

KOTA KINABALU: Pendakwah terkenal, Ebit Lew berkongsi pengalamannya yang terpaksa meniti jambatan gantung ketika ingin menyampaikan bantuan di Kampung Rangalau, Kota Belud, Sabah.Menurut Ebit, ia merupakan satu cabaran buatnya memandangkan dirinya mempunyai rasa gayat pada ketinggian.

Namun, katanya, dia gagahkan diri juga untuk meniti jambatan tersebut apabila mengenangkan nasib insan yang perlu dibantunya di seberang.“Tadi di Kampung Rangalau, Kota Belud. Saya tak berani naik tinggi macam ni. Dah suku (jalan), patah semula di jambatan gantung.“Tapi bila kenangkan dan rasa sayang pada seorang makcik berbangsa Bajau, Sabah tinggal dalam khemah sebelah sana, alas tanah, terus jadi berani.

“Bergoyang rasa. Jambatan tu macam berpusing. Pandang ke bawah takut rasa,” katanya menerusi satu entri di Instagram.

Ebit turut berkongsi video yang memaparkan dirinya meniti jambatan gantung tersebut yang mana dibawahnya sungai yang mengalir deras.

A post shared by Ebit Lew (@ebitlew)

Begitupun, apa yang lebih menyentuh hati, katanya, masyarakat di Sabah semuanya baik-baik sahaja biarpun mereka tidak pernah bersua sebelum ini.“Sayu hati di Sabah. Orang Sabah baik-baik, peramah dan mudah mesra. Capat rapat walau kali pertama jumpa. Semua senyum ceria sahaja. Menjejaki orang susah buat hati saya rasa sedih je sayu. Nak jumpa seseorang kena naik bot. Lalu jamnbatan gantung.“Pohon doakan ya, sebak tengok orang Sabah. Semoga Allah mudahkan dan bukakan jalan buat mereka semua,” katanya.

Video perkongsian Ebit itu mencecah hampir sejuta tontonan di Instagram.

Di ruangan komen, ramai yang memuji tindakan Ebit yang cukup cekal dan bersemangat dalam misi menghulurkan bantuan kepada golongan kurang bernasib baik.“Saya yang tengok ni pun rasa seram dengan air sungai laju tu. Semoga dipermudahkan urusan ustaz dan selamat semuanya.“Langkah perjalanan ustaz dan team adalah langkah seorang pendakwah dan hidayah untuk umat di bumi ini,” tulis sebahagian komen netizen.Apapun, pastikan anda selalu mencuci tangan, pakai topeng muka, gunakan ‘sanitizer’, kurangkan aktiviti di luar rumah serta lakukan semua perkara yang boleh mencegah COVID-19!


Wanita maut jatuh dari sebuah hotel di Inanam

KOTA KINABALU: Seorang wanita maut selepas dipercayai terjatuh dari sebuah bangunan hotel di Taipan, Inanam, hari ini.

Dalam kejadian kira-kira jam 10 pagi itu, mangsa yang berusia 47 tahun dan dikatakan mengalami masalah gangguan mental sebelum itu ke hotel berkenaan untuk bertemu rakan di restoran di tingkat 12.

Bagaimanapun, wanita itu kemudian didakwa ke bahagian balkoni hotel sebelum dipercayai terjatuh dari bangunan berkenaan.

Kejadian itu sempat disaksikan beberapa pekerja hotel, namun mereka gagal berbuat apa-apa kerana insiden berlaku dengan pantas.

Ketua Polis Daerah Kota Kinabalu Asisten Komisioner Habibi Majinji, berkata pihaknya menerima laporan kecemasan daripada orang awam pada jam 10.32 pagi dan mengerahkan sepasukan anggota ke lokasi kejadian.

Katanya, sebaik tiba, mangsa didapati tidak sedarkan diri di kawasan parkir di tingkat bawah bangunan berkenaan.

“Maklumat awal, mangsa adalah seorang rakyat tempatan beralamat di Luyang. Pasukan perubatan yang tiba di lokasi kejadian mengesahkan mangsa sudah meninggal dunia pada jam 10.57 pagi.

“Mayat dihantar ke Jabatan Forensik Hospital Queen Elizebeth untuk proses bedah siasat dan keluarga mangsa juga sudah dimaklumkan berhubung kejadian berkenaan,” katanya dalam kenyataan media.

Katanya, siasatan lanjut masih dijalankan dan setakat ini kes diklasifikasikan sebagai kematian mengejut (SDR). – Berita Harian


Stacy Kerja Keras Untuk Kembali Langsing

KUALA LUMPUR: Hampir dua tahun berusaha mendapatkan kembali susuk tubuh langsing, Stacy mengakui, semakin selesa dengan penampilannya yang persis anak dara.

Stacy berkata, dia berusaha keras mendapatkan semula susuk tubuh idaman untuk memudahkan dirinya beraksi di pentas, selain menjalani rutin harian.

“Badan saya agak berisi selepas melahirkan Eshaal menyebabkan saya mudah penat dan mengah, terutama apabila melakukan aktiviti berat.

“Saya berkorban menyekat selera, pada masa sama bersenam di gimnasium untuk mendapatkan kembali stamina. Semua itu memerlukan komitmen yang tinggi dan ia hanya dicapai selepas dua tahun berusaha,” katanya.

Penyanyi yang muncul dengan single terbaru, Khayal itu bagaimanapun akur, ada pihak yang kurang menyenangi penampilan terkininya itu.

“Mereka berpendapat, saya lebih sesuai berisi kerana susuk tubuh yang kurus menyebabkan wajah saya nampak sedikit berusia. Saya tidak terasa hati, sebaliknya mengambil teguran itu dari sudut positif.

“Saya perlu mengawal berat badan untuk memudahkan pergerakan di pentas. Sebelum ini, saya cepat penat apabila menari dan menyanyi.

“Apabila badan ringan, saya rasa lebih selesa melontarkan vokal, terutama ketika menyanyikan lagu bernada tinggi.

“Mungkin mereka bimbang saya sakit dan mahu melihat saya gembira di samping keluarga. Insya-Allah, saya tiada apa-apa dan terima kasih kerana sentiasa mendoakan yang baik untuk kami sekeluarga,” katanya.

Mengulas mengenai Aidiladha yang disambut Ahad lalu, Stacy berkata, dia sempat pulang beraya bersama keluarga suaminya, Akim Ahmad di Lenggeng, Negeri Sembilan.

“Bella begitu teruja dapat beraya di kampung dan melihat penduduk berdekatan melakukan ibadat korban. Dia juga seronok dapat mengikut Akim ke masjid, manakala saya di rumah membantu keluarga menyediakan hidangan untuk tetamu,” kata Stacy.

Dalam perkembangan lain, Stacy dipilih menjadi mentor untuk musim terbaru program realiti, Mentor Milenia yang bakal bersiaran di TV3, tidak lama lagi.

Menariknya, program itu menyaksikan Stacy bersaing dengan suaminya, di samping Hazama, Black dan Ernie Zakri.


62 Orang Termasuk PTI Ditahan Dalam Operasi Cegah Jenayah Di Sandakan

Seramai 62 orang termasuk tujuh wanita ditahan dalam operasi pencegahan jenayah di tiga lokasi di sekita Daerah Sandakan di sini, semalam.

Kesemua mereka yang berusia antara 19 hingga 50 tahun ditahan di sekitar pusat bandar, Batu 8 dan Batu Sapi, di sini menerusi operasi yang bermula awal pagi semalam.

Ketua Polis Daerah Sandakan, Asisten Komisioner Mohd Azhar Hamin, berkata operasi yang dilaksanakan secara agresif itu dikoordinasikan oleh Bahagian Pencegahan Jenayah dan Keselamatan Komuniti (BPJKK) dengan beberapa bahagian lain daripada Ibu Pejabat Polis Daerah (IPD) Sandakan.

Selain pencegahan jenayah, katanya, operasi itu bertujuan membasmi masalah pendatang asing tanpa izin (PATI) dan penyalahgunaan dadah.

“Semua yang ditahan dibawa ke Balai Polis Sandakan untuk proses dokumentasi, tapisan jenayah dan dadah.

“Operasi ini antara langkah proaktif dan berterusan pihak polis dalam mengekalkan keamanan dan keselamatan penduduk daerah ini,” katanya di sini, hari ini.


Sabah, Sarawak Bukan Lagi ‘Simpanan Tetap’, Kata Penganalisis

KOTA KINABALU: Gesaan pemimpin PAS untuk mengukuhkan hubungan hanya dengan parti yang berpusat di Semenanjung adalah contoh klasik sikap ahli politik dari Malaysia Barat yang mengabaikan kepentingan Sabah dan Sarawak, kata penganalisis.

Penganalisis sosio-politik Awang Azman Awang Pawi berkata, komentar pengarah strategik PAS, Khairuddin Aman Razali menunjukkan parti yang berpusat di Semenanjung lupa bahawa negeri di Borneo boleh membantu mencapai cita-cita politik mereka.

Beliau berkata, kenyataan itu juga menunjukkan parti tersebut tidak lagi menganggap Sabah dan Sarawak sebagai “simpanan tetap” mereka – istilah yang pernah digunakan oleh kerajaan Barisan Nasional (BN) bagi menggambarkan sokongan yang diterimanya daripada negeri berkenaan.

Khairuddin turut menyrbut di media sosial bahawa PAS boleh mendapat sokongan majoriti dua pertiga dalam pilihan raya akan datang dengan mengukuhkan pakatan antara tiga parti Melayu.

Beliau kemudiannya ditempelak Presiden STAR, Jeffrey Kitingan, yang merupakan sekutu Perikatan Nasional (PN) bahawa PAS perlu mengambil kira parti di Sabah dan Sarawak apabila memikirkan untuk mendapatkan majoriti dua pertiga bagi gabungan itu.

Timbalan ketua menteri Sabah itu berkata, PAS juga perlu melihat pengukuhan hubungan dengan Sabah dan Sarawak sebagai strategi kerana kedua-duanya masih mampu menjadi penentu kemenangan.

Setiausaha PAS Sabah Aliakbar Gulasan, yang cuba meredakan keadaan berkata, sokongan daripada dua negeri di Malaysia Timur itu penting untuk mencapai kemenangan yang meyakinkan dalam pilihan raya.

Awang Azman berkata, “respons penentu kemenagan” Kitingan itu boleh dilihat sebagai “peringatan” kepada parti yang berpusat di Semenanjung.

“Parti di Malaysia Barat seharusnya lebih peka kerana ini boleh menimbulkan reaksi yang tidak dijangka daripada parti tempatan di kedua-dua negeri,” katanya.

Lee Kuok Tiung dari Universiti Malaysia Sabah berkata, mana-mana gabungan politik memerlukan sokongan parti Sabah dan Sarawak walaupun mereka hanya mewakili 57 kerusi Parlimen.

Katanya, kenyataan Khairuddin tidak sesuai dalam usaha mendapatkan sokongan Sabah dan Sarawak, terutama setelah pemimpin terdahulu dari Semenanjung memungkiri janji yang dibuat kepada kedua-dua negeri itu.

“Semasa pilihan raya umum, ramai pemimpin ini datang ke sini dan bercakap tentang menjadi rakan setara, bahkan menjanjikan jawatan timbalan perdana menteri.

“Tetapi beberapa ketika selepas pilihan raya, mereka lupa segala-galanya,” katanya.

Lee berkata, komen Presiden Umno Ahmad Zahid Hamidi bahawa undang-undang syariah boleh diperkukuhkan sekiranya parti itu memperoleh majoriti dua pertiga juga tidak membantu.

Beliau berkata, pesaing Umno menggunakan isu ini dan kes mahkamah membabitkan pemimpin parti itu sebagai peluru politik.

“Ini menyebabkan ramai menjauhkan diri dari Umno,” katanya, selain menegaskan bahawa komponen Barisan Nasional, MCA, menolak undang-undang hudud sebelum ini, dan kenyataan mengenai pengukuhan undang-undang syariah “akan memakan diri sendiri”.

Timbalan dekan di Universiti Malaysia Sarawak Arnold Puyok berkata, fokus utama parti Melayu yang berpusat di Semenanjung sekarang ialah untuk memperkuat sokongan dalam kalangan pengundi Melayu di sana.

Beliau bersetuju bahawa peringatan berhubung “kingmaker” oleh Kitingan boleh dianggap sebagai amaran.

“Beliau boleh memberi amaran, tetapi Sabah bukan seperti Sarawak. Sabah jauh lebih terbuka dan tidak terasing daripada politik persekutuan.

“Sarawak lebih terlindung kerana parti tempatan berkuasa dan tidak mudah terpengaruh dengan tekanan persekutuan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bunuh, lapah wanita jadian

MOSCOW: Berang mengetahui wanita ditidurinya sebenarnya lelaki yang menukar jantina, seorang doktor di Kursk, Russia, bertindak kejam membunuh sebelum memotong dan memasak anggota tubuh ‘wanita’ itu.

Dalam kejadian minggu lalu, Mikhail Tikhonov, 27, memasak sebahagian anggota badan mangsa dikenali sebagai Nina Surgutskaya, 25, dalam ketuhar manakala anggota selebihnya dicincang dan dibuang ke dalam tandas.

Dalam keterangannya kepada polis, Tikhonov mengaku melakukan hubungan seks dengan mangsa di rumah wanita itu selepas mereka menghabiskan masa di Kursk.

Ketika hubungan seks, barulah doktor terbabit menyedari ‘wanita’ yang baru dikenalinya adalah pondan yang melakukan pembedahan menukar jantina.

Menurut Daily Mail yang memetik laporan media tempatan, Tikhonov berang lalu mencekik mangsa sampai mati sebelum memotong tubuh wanita terbabit dalam usahanya menyorok pembunuhan itu.

Bagaimanapun, perbuatan Tikhonov terbongkar selepas siasatan polis menjurus kepadanya selepas ibu mangsa membuat laporan mengenai kehilangan anaknya.

Menurut polis, Tikhonov mengeluarkan organ dalaman mangsa di bilik air dan mencincangnya.

Dia kemudian membuang organ itu ke dalam tandas sebelum melapah mayat mangsa dan membakarnya dalam ketuhar.

Tikhonov menafikan dia kanibal (pemakan daging manusia) namun mengaku mengepam daging mangsa yang dibakar itu ke dalam tandas.

Lelaki itu kemudian membawa kepala dan anggota badan mangsa yang lain ke rumahnya untuk dilupuskan.

Dia menggergaji tulang rusuk serta anggota badan mangsa dan membuangnya ke dalam tong sampah.

Polis ketika menyerbu rumah Tikhonov menemui kepala mangsa yang masih bersambung dengan tulang rusuk yang diselaputi garam bagi menghindar bau busuk.

Sekiranya didapati bersalah, Tikhonov yang menghadapi tuduhan membunuh, berdepan hukuman penjara sehingga 20 tahun jika sabit kesalahan.

Semakan pihak berkuasa mendapati Nina dilahirkan sebagai lelaki sebelum didaftarkan sebagai perempuan. – Agensi


Ingkar PKP, Dua Pesalah Kena Hukum Cuci Tandas Awam 3 Bulan

KOTA KINABALU: Akibat ingkar arahan Perintah Kawalan Pergerakan (PKP), dua lelaki tempatan diperintahkan untuk membersihkan tandas awam selama tiga bulan, di Mahkamah Majistret, di sini semalam.

Perintah mahkamah itu dikenakan ke atas Adrian Chok Ken Kit dan Ak Mohd Daud Sulaiman selepas kedua-dua mereka mengaku bersalah atas kesalahan melanggar Peraturan 3 (1) Peraturan-Peraturan Pencegahan & Pengawalan Penyakit Berjangkit (PPPPB) 2020.

Majistret Lovely Natasha Charles memerintahkan kedua-dua tertuduh supaya menjalani khidmat masyarakat dengan mencuci tandas awam selama empat jam setiap hari selepas PKP berakhir.

Bagaimanapun lokasi tandas awam dimana kedua-dua tertuduh akan menjalani khidmat masyarakat itu akan ditentukan oleh pegawai parol.

Sekiranya kedua-dua tertuduh gagal mematuhi perintah mahkamah tersebut, mereka boleh dijatuhkan hukuman penjara selama tiga bulan.

Adrian, 23, yang merupakan seorang juruteknik penghawa dingin melanggar arahan PKP ketika ditahan di Inanam pada 10.15 malam pada 11 April lalu. Tertuduh dikatakan melakukan pergerakan dari Pekan Inanam ke Likas tanpa alasan yang kukuh.

Sementara, Ak Mohd Daud ditahan di hadapan Kompleks Kerajaan Persekutuan pada 9.30 malam, hari yang sama. Ak Mohd Daud juga dikatakan bergerak dari Kampung Likas ke Sepanggar semasa PKP tanpa alasan yang kukuh. – BorneoToday


“Ada Mesyuarat Pagi Tadi Dengan PM..” PKP Lanjut Atau Tidak Mungkin Diketahui Malam Ini

Terdapat perbincangan yang dilakukan mengenai situasi semasa Perintah Kawalan Pergerakan (PKP) antara Kementerian Kesihatan Malaysia (KKM) dan Perdana Menteri pada pagi ini. (Rujuk minit video 20:00)

Ketua Pengarah Kesihatan, Dr Noor Hisham Abdullah, berkata, apa yang lebih penting adalah perbincangan lebih menjurus kepada enam kriteria oleh KKM sekiranya ingin menamatkan PKP seperti yang dilaporkan sebelum ini.

”Ya, kami melakukan perbincangan, mensyuarat pagi ini dengan Perdana Menteri, tetapi apa yang lebih penting kami berbincang mengenai enam kriteria oleh KKM,” kata beliau.

Jelas Dr Noor Hisham, dua perkara yang penting dalam mengawal Covid-19 di negara ini adalah melalui pengawalan sempadan dan PKP.

KKM secara asasnya akan menasihati Perdana Menteri berkaitan PKP berdasarkan kes jangkitan sebagai contoh kes harian yang dicatatkan di dalam negara.

”Kami masih memantau situasi secara rapat. Tapi apa yang lebih penting saya rasa adalah dua, iaitu pengawalan sempadan dan Perintah Kawalan Pergerakan (PKP).

”Menamatkan PKP tidak bermakna pengawalan sempadan ditamatkan, malah kita perlu perketatkan lagi pengawan sempadan.

”Kami sebenarnya tidak mengetengahkan sama ada kami akan menyambung PKP atau tidak tetapi kriteria secara asasnya, kami melihat bagaimana kami boleh menasihati Perdana Menteri berkaitan PKP, berdasarkan kes sebagai contoh kes harian,” tambah beliau.

Perdana Menteri, Tan Sri Muhyiddin Yassin bakal menyampaikan Perutusan Khas jam 8 malam ini dan berkemungkinan turut mengumumkan status Perintah Kawalan Pergerakan selepas tamat fasa ketiga pada 28 April 2020 nanti.


Taraf anak negeri hanya untuk orang asal Sabah

KOTA KINABALU: Pemimpin pembangkang di Sabah mengingatkan kerajaan negeri pimpinan Parti Warisan Sabah (WARISAN) supaya tidak sesuka hati memberi taraf anak negeri kepada kaum lain yang bukan berasal dari negeri ini.

Bekas Pengerusi Badan Perhubungan UMNO Sabah, Datuk Hajiji Noor, berkata ini kerana status anak negeri adalah sangat istimewa iaitu hanya untuk Bumiputera orang asal Sabah dan ia mesti dipelihara.

“Memberi pengiktirafan kepada bangsa lain sebagai anak negeri adalah perkara yang serius dan sensitif.

“Jika ini dilaksanakan, sudah pasti ia menghakis hak-hak anak negeri Sabah. Kita mengingatkan kerajaan WARISAN supaya tidak terburu-buru berbuat demikian,” katanya dalam satu kenyataan di sini, hari ini.

Hajiji mengulas kenyataan Menteri Undang-Undang dan Anak Negeri Sabah, Datuk Aidi Mokhtar, mengenai cadangan menyemak sama ada masyarakat Bugis dan Jawa di Sabah yang berasal dari Jawa dan Sulawesi, Indonesia harus dianggap sebagai anak negeri Sabah.

Aidi dilaporkan berkata, Ordinan Interpretasi (Definasi Anak Negeri) di Sabah ketika ini tidak mengklasifikasikan kedua-dua kaum itu sebagai anak negeri dan ia adalah tidak adil kepada masyarakat berkenaan.

Hajiji yang juga Ahli Dewan Undangan Negeri (ADUN) Sulaman, berkata semua anak negeri adalah Bumiputera tetapi tidak semua Bumiputera adalah anak negeri.

“Anak Negeri atau native (pribumi) adalah mereka yang berasal dari Borneo Utara. Dalam konteks nasional mereka juga Bumiputera di bawah Perlembagaan kita.

“Namun, Bumiputera Malaysia tidak semestinya layak sebagai penduduk asal pribumi Sabah. Orang Melayu dari Semenanjung dan Sarawak juga tidak diiktiraf sebagai orang asli Sabah kecuali seorang daripada ibu bapa mereka berasal dari Sabah.

“Bugis adalah orang asli Sulawesi manakala Jawa adalah orang asli Jawa. Mereka bukan orang asli Sabah atau Borneo Utara, mereka tidak layak menjadi orang asli dalam definisi Ordinan Anak Negeri,” katanya.

Sementara itu, Presiden Parti Bersatu Sabah (PBS), Datuk Seri Dr Maximus Ongkili, mengingatkan WARISAN supaya tidak ‘bermain’ dengan Ordinan negeri untuk kepentingan politik terutama yang berkaitan dengan status anak negeri.

Beliau berkata, pindaan terhadap peruntukan ordinan sedia ada tidak boleh dibuat sesuka hati semata-mata untuk memasukkan kaum atau bangsa lain dalam kategori anak negeri.

“Kita minta WARISAN buat pungutan suara atau referendum bagi mendapatkan pandangan semua orang Sabah. Kerajaan negeri pimpinan WARISAN tidak boleh sesuka hati melanggar hak dan undang-undang yang dikhususkan untuk anak negeri dan Sabah keseluruhannya,” katanya.

Beliau berkata, kedudukan kaum atau bangsa terbabit yang sudah lama tinggal di negeri ini iaitu sejak sebelum pembentukan Malaysia tidak melayakkan mereka mendapat status anak negeri walaupun bertaraf warga negara, seperti masyarakat British, India dan Cina.


Kes Covid-19 Di Sabah Makin Stabil, 85 Kes Positif Hari Ini

KOTA KINABALU: Kes positif baharu di Sabah kembali kepada dua angka, iaitu 85 kes, kes terendah direkodkan sejak gelombang ketiga Covid-19 melanda negara pada September tahun lalu.

Menteri Kerajaan Tempatan dan Perumahan, Datuk Seri Panglima Masidi Manjun berkata, tiada sebarang kematian dan kluster baharu direkodkan hari ini.

Beliau berkata, daripada 85 kes baharu hari ini, Kota Kinabalu dan Penampang mencatatkan kes tertinggi dengan 16 kes, diikuti dengan Tawau (14), Sandakan (13), Keningau (6), Tuaran (3), Kalabakan (3), Beaufort (2) dan masing-masing satu kes di Kota Marudu, Nabawan, Kota Belud, Semporna, Papar dan Ranau.

Menurutnya, daripada 85 kes positif itu, sebanyak 44 kes dari saringan kontak rapat, saringan bergejala 13 kes, saringan kluster sedia ada 15 kes, saringan Perkeso empat kes, dan sembilan kes adalah dari lain-lain kategori.

Kes pulih yang dilaporkan hari ini sebanyak 156 kes dengan bilangan kumulatif 50,529 kes. Manakala, kematian di Sabah kekal 368 kes.

Setakat ini, sebanyak 52,064 kes Covid-19 dilaporkan di Sabah dengan 850 kes aktif yang sedang menerima rawatan, iaitu 309 orang di hospital dan 538 orang di Pusat Kuarantin dan Rawatan Berisiko Rendah (PKRC) serta tiga orang di Pusat Tahanan Sementara (PTS) atau penjara.

Terdapat 50 orang ditempatkan di Unit Rawatan Rapi (ICU) dan 13 orang memerlukan alat bantuan pernafasan.

Bilangan keseluruhan katil di hospital dan PKRC di Sabah 5,860 katil dan peratus penggunaan adalah 14.51 peratus.

Bantuan bakul makanan pula sudah diagihkan kepada 131,000 penerima yang terdiri daripada golongan yang terkesan dibawah Program Bantuan Prihatin Covid-19 2.0. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pendaftaran Pengeluaran Akaun 2 KWSP Melalui E-mel, Pos Bermula 1 April

KUALA LUMPUR: Pencarum Kumpulan Wang Simpanan Pekerja (KWSP) boleh membuat pendaftaran menerusi e-mel atau pos bermula 1 April 2020, untuk pengeluaran kemudahan i-Lestari seperti yang diumum oleh Perdana Menteri Tan Sri Muhyiddin Yassin hari ini.

“Ahli-ahli boleh membuat pendaftaran secara e-mel atau pos bermula 1 April. Bagi pendaftaran secara dalam talian, ahli KWSP boleh melakukannya bermula 1 Mei.

“Ahli KWSP akan menerima bayaran ke akaun bank masing-masing bermula Mei ini. Butiran terperinci mengenai kaedah ini akan diwar-warkan sebelum 31 Mac,” kata Ketua Pegawai Eksekutif KWSP, Tunku Alizakri Alias dalam satu pesanan khidmat masyarakat yang disiarkan oleh semua stesen TV, hari ini.

Semua ahli KWSP yang berumur bawah 55 tahun boleh membuat pengeluaran wang simpanan dalam Akaun 2 masing-masing tertakluk kepada kadar maksimum RM500 sebulan untuk tempoh selama 12 bulan. Permohonan boleh dibuat bermula 1 April 2020.

Inisiatif ini yang diumumkan sebagai salah satu langkah untuk menangani impak penularan virus COVID-19, dijangka memanfaatkan sehingga 12 juta ahli KWSP, dengan jumlah pengeluaran yang dianggarkan bernilai RM40 billion.

KWSP menyarankan ahli-ahlinya agar membuat pendaftaran secara dalam talian bermula 1 Mei kerana prosesnya lebih cepat dan tepat dan hanya mengambil masa tiga hari untuk diproses.

“Permohonan secara e-mel dan pos mungkin memakan masa lebih lama kerana pengesahan manual perlu dibuat dengan lebih terperinci bagi melindungi keselamatan akaun ahli,” kata Tunku Alizakri.

Menurutnya, ahli-ahli dinasihatkan supaya menggunakan kaedah berkenaan dan tidak perlu hadir ke mana-mana cawangan KWSP semasa tempoh Perintah Kawalan Pergerakan.

Dana pencen itu juga menasihatkan ahli-ahlinya agar tidak tertipu dengan sebarang skim penipuan dan hanya berurusan dengan KWSP sahaja.

Untuk maklumat lanjut ahli-ahli boleh mengirim emel ke alamat tertera atau layari laman web, facebook dan twitter KWSP.


Ancaman ginseng beracun

Pasukan Polis Marin (PPM) merampas 9,516 kotak produk perubatan tradisional Cina yang disyaki mengandungi racun berjadual dianggarkan bernilai RM47,580 melalui operasi Ops Landai di Bandar Ramai-Ramai, Sandakan, Sabah, pagi semalam.

Rampasan itu dibuat hasil serbuan ke atas sebuah lori di tepi jalan Hsiang Garden di bandar itu, kira-kira jam 10 pagi semalam.

Turut ditahan dua lelaki tempatan berusia 36 dan 63 tahun yang disyaki pemilik ubat-ubatan itu.

Komander PPM Wilayah 4 Sabah, Asisten Komisioner Mohamad Pajeri Ali, berkata, ubat-ubatan itu yang tidak berdaftar dengan Kementerian Kesihatan Malaysia (KKM) antaranya jenama Lin-Zi Chongsuntan, Lin-Zi Chuang-Yao Wan, Senchow Tan dan Ginseng Jin Fui Wan.

Katanya, operasi itu dijalankan hasil maklumat risikan oleh Unit Risikan Marin (URM) susulan rampasan produk tidak berdaftar di negeri ini dan aktiviti penjualan semakin berleluasa.

“Kami masih menjalankan siasatan lanjut bagi mengesan beberapa pihak lagi termasuk dalang yang dipercayai terbabit dan menyimpan produk yang disyaki mengandungi racun.

“Kami percaya kegiatan itu dijalankan oleh sindiket yang menyimpan serta mengedar kepada peniaga bukan sahaja di Sandakan malah beberapa daerah lain,” katanya dalam kenyataan di sini, hari ini.

Mohamad Pajeri turut meminta kerjasama orang ramai yang mempunyai maklumat mengenai penjualan ubat-ubatan tidak berdaftar supaya menghubungi pihak polis untuk tindakan lanjut. – Harian Metro


Suasana Luar Dewan Penjumlahan Undi Gamat

BEAUFORT: Suasana di luar Dewan Datuk Seri Panglima Mohd Dun Banir yang menjadi pusat penjumlahan undi dipenuhi penyokong Barisan Nasional (BN).

Dianggarkan kira-kira 500 penyokong BN mula berkumpul sejak jam 6 petang tadi.

Suasana gamat bermula sejak jam 8 malam dan keadaan tetap terkawal dengan kehadiran anggota polis di luar dewan berkenaan.

Calon BN, Datuk Mohamad Alamin secara tidak rasmi memenangi kerusi Parlimen Kimanis selepas memperoleh majoriti lebih 2,000 undi pada PRK parlimen itu, jam 8 malam tadi.

PRK Parlimen Kimanis diadakan selepas Mahkamah Persekutuan pada 2 Disember 2019 mengekalkan keputusan Mahkamah Pilihan Raya Kota Kinabalu yang membatalkan kemenangan bekas Menteri Luar Datuk Seri Anifah Aman bagi kerusi itu pada Pilihan Raya Umum ke-14 (PRU-14) lalu.

Mahkamah Pilihan Raya Kota Kinabalu pada 16 Ogos 2019 memutuskan bahawa kemenangan Anifah di kerusi itu sebagai tidak sah dan terbatal selepas mendapati ada kertas undi tambahan yang boleh menjejaskan keputusan pilihan raya. – SabahNewsToday


Pengundian Awal PRK Kimanis Hari Ini

KIMANIS: Satu saluran mengundi di Bilik Gerakan, Balai Polis Membakut di sini mula dibuka 8 pagi ini bagi membolehkan sembilan pengundi awal melibatkan anggota polis menunaikan hak mereka pada Pilihan Raya Kecil (PRK) Parlimen Kimanis.

Pusat pengundian awal itu dibuka selama empat jam sehingga 12 tengah hari.

Menurut Suruhanjaya Pilihan Raya (SPR), proses pengundian awal itu akan disaksikan oleh ejen calon serta Pemerhati Pilihan Raya yang dilantik SPR.

SPR juga akan menyiarkan proses pengundian berkenaan secara penstriman langsung menerusi Facebook SPR.

Semua peti undi bagi pengundian awal akan disimpan di lokap Ibu Pejabat Polis Daerah (IPD) Beaufort, dan pengiraannya akan dibuat pada hari pengundian, 18 Januari ini di pusat pengiraan undi berkelompok di Bilik Mesyuarat 2, Pejabat Daerah Beaufort.

PRK Parlimen Kimanis menyaksikan pertandingan satu lawan satu antara calon Parti Warisan Sabah (Warisan), Datuk Karim Bujang dan calon Barisan Nasional (BN), Datuk Mohamad Alamin.

SPR menetapkan hari mengundi PRK Kimanis pada 18 Januari ini.

Parlimen Kimanis mempunyai dua kawasan Dewan Undangan Negeri (DUN) – Bongawan dan Membakut – dengan jumlah 29,664 pemilih layak mengundi, termasuk sembilan pengundi awal dan seorang pengundi tidak hadir yang berada luar negara.

Pemilih terdiri daripada 14,800 lelaki dan 14,864 perempuan dengan DUN Bongawan mempunyai 16,273 pemilih dan DUN Membakut 13,391 pemilih. – BERNAMA


Masalah Capaian Internet Di Pekan Tenom Sedang Diatasi

KOTA KINABALU, 26 Jun : Masalah capaian Internet di pekan Tenom sehingga mengganggu proses Pengajaran dan Pembelajaran di Rumah (PdPR) sedang diatasi, kata Suruhanjaya Komunikasi dan Multimedia Malaysia (MCMC).

Menurut kenyataannya hari ini, sebuah menara komunikasi akan dibina di Kampung Bamban dan pembinaan itu dijangka siap pada April 2022.

Selain itu, sebuah lagi menara komunikasi akan dibina berdekatan Kampung Batu 14 di bawah inisiatif Pelan Jalinan Digital Negara (JENDELA) dan pembinaan akan bermula pada awal 2022.

“Pembinaan kedua-dua menara komunikasi tersebut dijangka dapat mempertingkat liputan Internet di kawasan dimaksudkan selain membolehkan para penduduk menjalankan aktiviti  seharian dengan lancar.

“Pelbagai langkah telah diambil untuk menangani masalah ini dan pihak MCMC telah mengenal pasti masalah yang dihadapi oleh penduduk di kawasan tersebut,” demikian menurut kenyataan itu.

Kenyataan itu menyusuli laporan Bernama pada Khamis lepas (24 Jun) mengenai beberapa orang guru di sekolah Menengah Jenis Kebangsaan Chung Hwa, Tenom memandu sejauh 40 kilometer bagi menghantar bahan PdPR kerana capaian Internet lemah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TYT Sabah akan rasmi FKAT 23 Mac ini di Tawau

TAWAU, 20 Mac – Tuan Yang Terutama (TYT) Negeri Sabah, Tun Juhar Mahiruddin akan merasmikan Festival Kebudayaan Antarabangsa Tawau (FKAT) pada 23 Mac ini di perkarangan Majlis Perbandaran Tawau (MPT).

Penganjuran festival yang memasuki edisi kelapan itu bertujuan mengangkat seni dan budaya warisan Sabah ke peringkat dunia.

Presiden Majlis Perbandaran Tawau (MPT), Alijus Sipil berkata FKAT akan menampilkan program-program kesenian dan kebudayaan manyarakat daripada 29 etnik di Sabah selain penyertaan negara Indonesia dan Thailand.

“Lebih 50,000 orang disasarkan mengunjungi festival tersebut yang berlangsung selama lima hari bermula semalam,” katanya ketika ditemui pemberita selepas melancarkan pemasangan Lightbox MPT di sini, hari ini.

Konsep festival itu dibahagikan kepada tiga segmen utama yang merangkumi persembahan tarian tradisional etnik pesisir, etnik pedalaman dan antarabangsa.

Sementara itu, Alijus berkata 30 unit Lightbox (Iklan elektronik) di pasang di kawasan bandar bagi menyerikan lagi suasana malam di bandar sempena FKAT pada tahun ini.

“Selepas FKAT, Lightbox ini akan digunakan untuk mengiklankan Tahun Melawat Tawau 2019,” katanya lagi.

Menurut Alijus, agensi atau syarikat yang berminat untuk mengiklankan sesuatu acara boleh memanfaatkan Lightbox tersebut yang dikendalikan MPT dengan kerjasama  syarikat Top Green Tech Sdn Bhd.


Pala’u tombak penyu waktu malam

Etnik Bajau Laut atau lebih dikenali Pala’u menggunakan kaedah tradisional untuk menangkap penyu di sekitar perairan Sabah, dengan mengumpan haiwan dilindungi itu ke lokasi pemburuan sebelum ditikam.

Terkenal dengan jolokan nomad laut, Pala’u menggunakan tombak sebagai senjata pemburuan, bukannya pukat seperti biasa digunakan nelayan.

Pala’u tinggal di dalam bot atau pondok yang dibina atas air dan mereka rering berpindah randah di perairan Filipina dan Indonesia.

Di Sabah, banyak menetap di sekitar Pulau Selakan, Sibuan, Mabul, Maiga, Denawan, Gusungan, Bohey Dulang, Bodgaya dan Kampung Hidayat

Mampu menyelam hingga 20 meter kedalaman tanpa tangki oksigen, selian menahan nafas dalam air selama 10 minit

KOTA KINABALU: Etnik Pala’u yang terkenal sebagai penyelam dan perenang paling mahir, dikatakan aktif menangkap penyu di sekitar Pulau Ligitan di Sabah yang bersempadan dengan Filipina, yang memiliki banyak habitat haiwan berkenaan.

Mereka biasanya memburu pada waktu malam untuk mengelak dikesan, malah mengetahui jika ada rondaan dijalankan Agensi Penguatkuasaan Maritim Malaysia (Maritim Malaysia) di lokasi pemburuan, sekali gus mengelak dikesan dan ditangkap

Pengarah Zon Maritim Semporna, Komander Maritim Norrimi Hassan, mengesahkan aktiviti pemburuan

penyu oleh Pala’u sebenarnya dilakukan sejak turun-menurun, menyebabkan mereka cukup mahir mengenal pasti habitat haiwan itu serta selok belok laut khususnya di sekitar Sabah.

“Berdasarkan kaedah pemburuan, biasanya Pala’u akan memasang umpan untuk menarik perhatian penyu, sebelum menggunakan tombak untuk menikam belakang penyu yang muncul ke lokasi.

“Selain memburu pada sebelah malam untuk mengelak dikesan, mereka cenderung melapah penyu di tengah laut biasanya di sekitar pulau yang bersempadan negara Filipina bagi tujuan sama,” katanya mengesahkan butiran pendedahan BH sebelum ini.

BH mendedahkan pemburu penyu di perairan negara bukan sekadar didalangi nelayan asing, tetapi diburukkan lagi dengan peranan Bajau Laut yang menerima bayaran lumayan mencecah RM250 sekilogram untuk memburu haiwan dilindungi itu.

Norrimi bagaimanapun menegaskan tidak semua Pala’u aktif sebagai pemburu penyu, kerana ramai sebenarnya tidak berani berikutan sedar haiwan itu dilindungi di bawah Enakmen Pemeliharaan Hidupan Liar 1997, selain bimbang dikenakan tindakan tegas.

“Kita sudah kenal pasti beberapa kumpulan dalam kalangan keluarga berketurunan Pala’u yang aktif memburu penyu di sekitar perairan Sabah dan mereka kini dipantau rapi pihak berkuasa.

“Kita percaya harga tinggi mencecah RM250 sekilogram bagi daging penyu menjadi pendorong kegiatan ini, sehinggakan ada segelintir Pala’u memilih menjadikan aktiviti memburu penyu sebagai kerjaya menguntungkan,” katanya.

Dari segi penguatkuasaan, Norrimi berkata pemburuan penyu menjadi antara fokus utama setiap kali rondaan dijalankan Maritim Malaysia khususnya di sekitar perairan Sabah, lebih-lebih lagi jika ada laporan diterima daripada orang awam.

“Untuk rekod, tiga tangkapan dilakukan Maritim Malaysia membabitkan aktiviti pemburuan penyu sejak 2016 dengan terbaru penahanan dua lelaki di Semporna pada Oktober lalu,” katanya.

Ditanya andaian Maritim Malaysia terlepas pandang isu pemburuan penyu, Norrimi bagaimanapun menafikannya kerana pihaknya pernah diiktiraf Hero Penyu oleh Tabung Alam Sedunia (WWF) dan Jabatan Hidupan Liar.

“Anugerah itu diterima kerana kami berjaya menggagalkan aktiviti penjualan 100 kilogram (kg) daging penyu beberapa tahun lalu. Ia menunjukkan tekad kami menjaga habitat penyu di sini,” katanya.

Sementara itu, Ketua Pengarah Jabatan Perikanan, Datuk Munir Mohd Nawi berkata, pemburuan penyu bukan sekadar berisiko mengundang kepupusan kepada haiwan dilindungi itu, sebaliknya turut mengancam pelbagai spesies hidupan laut lain terutama yang bernilai tinggi.

“Ikan yu disasarkan biasanya nelayan asing bagi mendapatkan sirip untuk dijual di hotel dan restoran makanan laut di negara asal mereka, manakala timun laut pula untuk industri makanan serta perubatan tradisional.

“Dugong dan ikan lumba-lumba pula, kedua-dua spesies ini bukan sasaran tangkapan komersial, sebaliknya menjadi mangsa kerana terperangkap dalam pukat atau terkena kipas vesel nelayan asing yang boleh mengakibatkan kematian atau kecederaan,” katanya.

Mengenai aktiviti nelayan asing, Munir mengakui bimbang dengan aktiviti yang menyasarkan penyu muda atau juvana akan menyumbang kepupusan penyu dewasa, mengakibatkan jumlah ibu penyu mendarat dan bertelur di pantai Malaysia berkurangan.

“Penyu berusia antara dua hingga enam tahun menarik minat pemburu, berikutan lebih mudah dijumpai kerana bilangannya banyak di sekitar perairan Sabah dan Sarawak, yang menjadi tumpuan habitat penyu berikutan terdapat tumbuhan karang dan rumput laut yang menjadi sumber makanan sesuai untuk spesies haiwan itu.

“Kelajuan penyu juvana ketika berenang yang kurang berbanding penyu dewasa juga menjadi antara faktor penyumbang ia mudah diburu, selain saiznya yang kecil dan ringan memudahkan ia ditangkap pemburu,” katanya. – Berita Harian


Covid19: 350 Individu Diminta Hubungi Pejabat Kesihatan Tawau

#TERKINI, 350 INDIVIDU HADIRI PERJUMPAAN KEAGAMAAN DI MASJID JAMEK SERI PETALING 29 FEBRUARI HINGGA 5 MAC DIMINTA HUBUNGI PEJABAT KESIHATAN TAWAU UNTUK DIKUARANTIN

TAWAU; 11 MARCH 2020 (Rabu) – Susulan seorang lelaki warga Brunei disahkan positif COVID-19 setelah kembali ke negara itu pada 3 MAC dari Kuala Lumpur, kira-kira 350-individu dari Tawau yang menghadiri perjumpaan Keagamaan (Usaha Dakwah) di Masjid Jamek Seri Petaling pada 29 Februari hingga 5 Mac lepas diminta menghubungi Pejabat Kesihatan Tawau.

Pegawai Pejabat Kesihatan Kawasan Tawau, Dr G Navindran yang dihubungi pemberita RTM berkata, sekiranya terdapat dalam kalangan mereka yang telah pulang dari Kuala Lumpur mengalami gejala-gejala COVID-19 antaranya demam, batuk, sakit dada dan selsema, mereka perlu mendapatkan pemeriksaan dan saringan COVID-19 segera di Klinik kerajaan berhampiran.

Beliau berkata, bagi mereka yang tidak mengalami sebarang gejala COVID-19, mereka perlu menghubungi Pegawai Kesihatan Persekitaran Kawasan Tawau, Rahman Sampe di talian 016-472 9314 agar pihak Klinik Kesihatan menghubungi semula untuk mendatangi mereka bagi mendapatkan data selain memberikan borang arahan Kuarantin.

Menurutnya, mereka akan di kuarantin dirumah masing-masing ‘Home Assesment’ dan dipantau selama tempoh 14 hari sehingga satu masa dibenarkan keluar dari rumah.

Mengulas lanjut berhubung satu notis yang dikeluarkan Klinik Kesihatan Tawau yang tular sejak petang tadi berhubung 350-individu yang kini dikesan menghadiri Perjumpaan di Kuala Lumpur baru-baru ini, Dr. G Navindran berkata, berlaku salah faham terhadap notis berkenaan dan notis terbabit hanya ditujukan kepada mereka yang mengalami gejala COVID-19.

Jelasnya, mereka yang tidak mengahdapi sebarang gejala wabak itu tidak perlu datang ke Klinik Kesihatan sebaliknya menghubungi Pegawai Kesihatan Tawau.

Sementara itu, tinjauan RTM di Pejabat Kesihatan Tawau mendapati, sebaik notis yang dikeluarkan itu tular, ramai individu yang pernah menghadiri perjumpaan di Kuala Lumpur hadir bersama keluarga untuk membuat pemeriksaan lanjut.

Dalam pada itu, terdapat seorang lelaki berumur 58 tahun kini dikuarantin di Hospital Tawau dan disyaki kontak kes di Brunei.


Farid Kamil Dihukum Penjara 13 Bulan

KUALA LUMPUR: Pelakon dan pengarah, Farid Kamil, dilaporkan dihukum penjara selama 13 bulan.

Menerusi ciapan yang dimuat naik BERNAMA sebentar tadi, beliau dipenjara kerana menggunakan kekerasan jenayah dan keluar perkataan tidak sopan terhadap seorang anggota polis.

Pelakon dan pengarah Farid Kamil Zahari dihukum penjara 13 bulan kerana guna kekerasan jenayah dan keluar perkataan tidak sopan terhadap seorang anggota polis pic.twitter.com/7qvREi3rVG


COVID-19: Dua Kes Baharu Di Tuaran Daripada Kluster MDR

KOTA KINABALU: Sebanyak dua kes Covid-19 baharu dicatatkan di Sabah, hari ini, menjadikan jumlah keseluruhan kes yang pernah direkodkan kini sebanyak 366 kes.

Dua kes baharu itu dicatatkan di daerah Tuaran iaitu daripada kluster MDR (meninggal di rumah) membabitkan seorang warga tempatan dan seorang warga asing.

Pertambahan kes positif itu menjadikan jumlah kes aktif dengan kebolehjangkitan di Tuaran kini sebanyak empat kes.

Sementara itu, tiada pesakit jangkitan wabak itu yang sembuh dan discaj di negeri ini, hari ini dengan jumlah keseluruhan kes sembuh kekal sebanyak 350.

Jumlah kes aktif dengan kebolehjangkitan juga kini sebanyak sembilan kes berbanding tujuh, semalam.

Selain itu, jumlah daerah yang dikategorikan sebagai zon kuning kerana mempunyai kes aktif kekal empat daerah iaitu selain Tuaran, daerah lain ialah Penampang yang mencatat tiga kes manakala Papar dan Tawau masing-masing satu kes.

Dalam pada itu, tiada kes kematian akibat Covid-19 di Sabah hari ini dengan jumlah korban akibat wabak itu kekal tujuh iaitu empat di Kota Kinabalu dan masing-masing satu di Tawau, Keningau serta Tambunan.

Sabah juga kekal negeri ketujuh terbanyak mencatatkan jumlah kes Covid-19 di belakang Kuala Lumpur yang mencatat 2,430, Selangor (2027), Negeri Sembilan (1,015), Johor (688), Sarawak (569) dan Pahang (365).- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laluan Kereta Api Tenom-Pangi, Rayoh Dijangka Pulih Dalam Dua Bulan

KOTA KINABALU : Kerja-kerja pembaikan laluan kereta api antara Tenom-Pangi dan Rayoh yang mengalami kerosakan akibat banjir pada Mei lepas, sedang dijalankan dan dijangka siap dalam tempoh dua bulan, kata Timbalan Ketua Menteri Sabah Datuk Seri Bung Moktar Radin.

Beliau yang juga Menteri Kerja Raya Sabah berkata perkhidmatan di kedua-dua laluan itu ditutup sementara waktu bagi membolehkan kerja-kerja pembaikan dijalankan.

“Batu di landasan itu dihanyutkan air banjir selain tanah dan tebing sungai juga runtuh di KM114, Rayoh KM124 dan KM130 Pangi menyebabkan kerosakan teruk pada landasan berkenaan,” katanya dalam kenyataan di sini hari ini.

Bagaimanapun, Bung Moktar meminta agar kontraktor yang terlibat dapat membina landasan sementara bagi membolehkan perkhidmatan kereta api di laluan berkenaan berjalan seperti biasa.

Katanya, bagi kemudahan penduduk di kawasan itu, Jabatan Kereta Api Negeri Sabah (JKNS) turut menyediakan dua ‘troli pemeriksaan’ di Rayoh dan Pangi bagi menggantikan perkhidmatan keretapi penumpang.

Bung Moktar mengulas mengenai video yang tular di media sosial baru-baru ini apabila penduduk di kawasan berkenaan terpaksa menggunakan troli sebagai kenderaan ke pekan Tenom bagi membeli barangan keperluan atau membawa hasil tanaman untuk dipasarkan.

Dalam pada itu, Bung Moktar berkata troli yang disediakan oleh JKNS itu hanya boleh membawa antara enam hingga lapan penumpang  sahaja pada satu-satu masa dan bersedia sebagai pengangkutan kecemasan bagi penduduk di kawasan itu.

Katanya, JKNS juga sedang berusaha untuk menambah bilangan troli di kawasan terjejas dan beroperasi mengikut jadual perkhidmatan  kereta api Rayoh-Tenom dengan mematuhi prosedur operasi standard (SOP) ditetapkan.

“Penduduk yang terlibat diharap dapat bersabar kerana yang berlaku ini sukar dijangka disebabkan  faktor bencana alam bagaimanapun JKNS sedang bertungkus-lumus menyelesaikan dan membaik pulih landasan agar perkhidmatan kereta api pulih seperti sediakala,” katanya. -BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5 Individu Nekad Terjun Laut Elak Dicekup

KOTA KINABALU: Lima individu nekad terjun ke laut bagi mengelak ditahan Agensi Penguatkuasaan Maritim Malaysia (APMM) di perairan Tanjung Wokong, Pulau Gaya, di sini, awal pagi tadi.

Dalam kejadian kira-kira 12.30 tengah malam, lima individu itu disyaki terbabit dalam aktiviti mengebom ikan di perairan berkenaan.

Pengarah APMM Sabah dan Labuan, Laksamana Pertama Maritim Datuk Mohd Rosli Abdullah berkata, pihaknya mengesan sebuah bot pancing ketika sepasukan anggotanya melakukan rondaan di sekitar perairan Kota Kinabalu.

“Bot pancing itu bergerak dalam keadaan mencurigakan dan ketika anggota menghampiri bot berkenaan untuk diperiksa, lima individu berkenaan bertindak terjun ke laut.

“Individu terbabit berenang ke pantai berhampiran untuk melarikan diri bagi mengelak daripada ditahan,” katanya dalam kenyataan media, di sini, hari ini.

Katanya, hasil pemeriksaan di bot pancing berkenaan mendapati ada beberapa peralatan disyaki digunakan untuk aktiviti memancing.

“Terdapat fius yang disyaki digunakan bagi aktiviti mengebom ikan dan sebanyak 150 kilogram pelbagai jenis ikan turut dirampas.

“Siasatan forensik terhadap beberapa ikan mendapati bahagian dalam perut ikan hancur kesan daripada aktiviti mengebom,” katanya.

Rosli berkata, bot dan peralatan mengebom serta ikan dirampas serta dibawa ke Jeti Maritim Negeri Sabah, Sepanggar untuk tindakan lanjut.

“Kes disiasat mengikut Seksyen 26 Akta Perikanan 1985 kerana menangkap ikan menggunakan bahan letupan,” katanya. – HMetro


Sabah Aktifkan Jawatankuasa Bencana, Ambil Langkah Selepas Perintah Kawalan Pergerakan

KOTA KINABALU: Kerajaan Sabah telah mengaktifkan Jawatankuasa Bencana Negeri dan Daerah sebagai salah satu langkah menangani penularan wabak Covid-19 di negeri ini.

Ketua Menteri, Datuk Seri Mohd. Shafie Apdal berkata, beberapa langkah turut diambil membabitkan semua jabatan kerajaan negeri selaras dengan Perintah Kawalan Pergerakan yang dikeluarkan Kerajaan Persekutuan yang diumumkan Perdana Menteri, Tan Sri Muhyiddin Yassin malam tadi.

Selaras dengan kenyataan Perutusan Khas YAB. Perdana Menteri pada 16 Mac 2020 berhubung dengan Perintah Kawalan Pergerakan bermula pada 18 Mac 2020 hingga 31 Mac 2020 di bawah Akta Pencegahan dan Pengawalan Penyakit Berjangkit 1988 (Akta 342) dan Akta Polis 1967 (Akta 344), laranganlarangan berikut hendaklah dipatuhi:

1 . Larangan menyeluruh pergerakan dan perhimpunan ramai di seluruh negeri termasuk aktiviti keagamaan, sukan, sosial dan budaya. Untuk menguatkuasakan larangan ini, semua rumah ibadat dan premis perniagaan hendaklah ditutup, kecuali pasaraya, pasar awam, kedai runcit dan kedai serbaneka yang menjual barangan keperluan harian. Khusus untuk umat Islam, penangguhan semua aktiviti keagamaan di masjid dan surau termasuk Solat Jumaat adalah selaras dengan keputusan Mesyuarat Jawatankuasa Muzakarah Khas yang telah bersidang pada 15 Mac 2020.

2. Sekatan menyeluruh semua perjalanan rakyat Sabah ke luar negara. Bagi yang baru pulang dari luar negara, mereka dikehendaki menjalani pemeriksaan kesihatan dan melakukan kuarantin secara sukarela (atau self quarantine) selama 14 hari;

3. Sekatan kemasukan semua pelancong dan pelawat asing ke negeri Sabah;

4. Penutupan semua taska, sekolah kerajaan dan swasta termasuk sekolah harian, sekolah berasrama penuh, sekolah antarabangsa, pusat tahfiz dan lain-lain institusi pendidikan rendah, menengah dan pra-universiti;

5. Penutupan semua institusi pendidikan tinggi (IPT) awam dan swasta serta institut latihan kemahiran di seluruh negeri; dan

6. Penutupan semua premis kerajaan dan swasta kecuali yang terlibat dengan perkhidmatan penting negara (atau essential services) iaitu air, elektrik, tenaga, telekomunikasi, pos, pengangkutan, pengairan, minyak, gas, bahan api, pelincir, penyiaran, kewangan, perbankan, kesihatan, farmasi, bomba, penjara, pelabuhan, lapangan terbang, keselamatan, pertahanan, pembersihan, peruncitan dan bekalan makanan.

7. Adalah ditetapkan bahawa beberapa perkhidmatan awam Kerajaan Negeri dan perkhidmatan pihak swasta yang disenaraikan sebagai Essential Services yang diperuntukkan di bawah Jadual Pertama, Akta Perhubungan Perusahaan 1967 (Akta 177) adalah dibenarkan beroperasi. Walau bagaimanapun, bagi melancarkan pentadbiran negeri, perkhidmatan awam berikut akan diteruskan tertakluk kepada arahan dari semasa ke semasa

a. Jabatan Perhutanan Sabah (Bahagian Penguatkuasaan)

b. Jabatan Tanah dan Ukur (Bahagian Penguatkuasaan)

c. Pejabat Hal Ehwal Dalam Negeri dan Penyelidikan (Bahagian Pengawal Keselamatan, Pusat Operasi Bencana dan Minyak & Gas)

d. Dewan Bandaraya Kota Kinabalu (Bahagian

a. Jabatan Bendahari Negeri — Urusan pembayaran

b. Jabatan Perkhidmatan Kompüter Negeri — Pengurusan sistem pembayaran

c. Bahagian Akaun, Bajet dan Perolehan Kementerian

iii. Kementerian Pelancongan, Kebudayaan dan Alam Sekitar

a. Jabatan Hidupan Liar (Bahagian Penguatkuasaan, dan penyelenggaraan hidupan liar)

b. Taman-Taman Sabah (Bahagian Penguatkuasaan, dan penyelenggaraan taman-taman flora dan fauna)

c. Jabatan Perlindungan Alam Sekitar (Bahagian

iv. Kementerian Kerajaan Tempatan dan Perumahan

a. Bahagian Akaun Kementerian Kerajaan Tempatan dan Perumahan, Lembaga Pembangunan dan Perumahan

Bandar & Jabatan Perancang Bandar dan Wilayah

b. Unit Kesihatan, Unit Pembersihan, Unit Akacın, Unit Kejuruteraan, Unit Lanskap dan Unit Penguatkuasaan

v. Kementerian Kesihatan dan Kesejahteraan Rakyat

a. Jabatan Perkhidmatan Kebajikan Am Sabah

i. semua pegawai yang bertanggungjawab mengenai bencana alam.

ii. Institusi kebajikan di bawah Jabatan ini temasuk rumahrumah orang tua, anak yatim dan autistik

vi. Kementerian Pertanian dan Industri Makanan serta agensi di bawahnya

a. Jabatan Pertanian Sabah (biosekuriti/kuarantin, pelesenan dan import eksport, penguatkuasaan, penyelenggaraan dan stesen penyelidikan)

b. Jabatan Perkhidmatan Veteriner (biosekuriti/kuarantin, pelesenan dan import eksport, penguatkuasaan, penyelenggaraan stesen penyelidikan dan haiwan ternak)

c. Jabatan Perikanan Sabah (biosekuriti/kuarantin, pelesenan dan import eksport, penguatkuasaan, penyelenggaraan stesen penyelidikan, ternakan ikan dan akuakultur)

d. Ko-Nelayan (penyelenggaraan ternakan ikan, akuakultur, dan pengagihan diesel bersubsidi)

e. Lembaga Industri Getah Sabah (Penguatkuasaan)

a. Jabatan Kerja Raya (Teknikal, pemantauan

penyelenggaraan jalan raya dan pembangunan juga operasi perkhidmatan bekalan minyak kenderaan rasmi

b. Jabatan Air Negeri Sabah (Teknikal, penguatkuasaan, pemantauan, operasi empangan dan loji air)

c. Jabatan Pelabuhan dan Dermaga Sabah (Penguatkuasaan dan pemantauan pergerakan feri penumpang dan bot-bot pelancong di perairan)

d. Jabatan Keretapi Negeri Sabah (Perkhidmatan keretapi)

e. Jabatan Pembetungan Negeri Sabah (Teknikal, pemantauan dan operasi pembetungan)

Lembaga Pelabuhan-PeIabuhan Sabah (Pemantauan, teknikal dan operasi pelabuhan)

ix. Kementerian Undang-Undang dan Hal Ehwal Anak Negeri

a. Jabatan Hal Ehwal Agama Islam Negeri Sabah (Bahagian

Kerajaan Negeri akan memberi bantuan yang berpatutan kepada agensi-agensi yang terlibat dalam memberikan perkhidmatan penting negara (atau essential setvices).

Kemasukan penduduk yang bukan berasal dari Negeri Sabah melalui pintu maşuk udara, laut dan darat adalah tidak dibenarkan kecuali mendapat kelulusan khas daripada Kerajaan Negeri dan mempunyai pengesahan kesihatan yang membuktikan individü tersebut bebas daripada wabak COVID-19.

ACARA RASMI KERAJAAN DAN AKTIVITI KEAGAMAAN

Semua acara rasmi Kerajaan Negeri dan berkepentingan Kerajaan Negeri adalah ditangguhkan dan dibatalkan termasuklah Peşta Kaamatan, Peşta Kalimaran dan Lepa-Lepa.

Sahibus Samahah Mufti Kerajaan Negeri Sabah telah mengambil ketetapan bahawa semua aktiviti di masjid dan surau di seluruh negeri Sabah termasuk solat Jumaat dan solat berjemaah tidak diadakan selama sepuluh (10) hari mulai 17 hingga 26 Mac 2020 bagi operasi pembersihan dan penyahkuman sebagai langkah keselamatan mengelakkan jangkitan.

Semua Ketua Agama di setiap rumah ibadah seperti gereja, kuil, tokong dan mana-mana rumah ibadah di Negeri Sabah turut dinasihatkan untuk melakukan operasi pembersihan dan penyahkuman untuk tempoh sepuluh (10) hari mulai 17 hingga 26 Mac 2020 sebagai langkah keselamatan mengelakkan jangkitan.

PENGAKTIFAN JAWATANKUASA BENCANA NEGERI DAN DAERAH

Kerajaan Negeri telah mengaktifkan Command Centre melalui Jawatankuasa Bencana Negeri bermula 12 Mac 2020 yang dipengerusikan oleh YB. Setiausaha Kerajaan Negeri.

Jawatankuasa Bencana Daerah turut diaktifkan di semua daerah yang akan dipengerusikan oleh Pegawai Daerah.

Kerajaan Negeri mengharapkan kerjasama daripada Jabatan Kesihatan Negeri Sabah untuk membekalkan data-data terkini dan terperinci berkaitan dengan wabak COVID-19 agar langkah-langkah diambil dengan cepat.

Saya menyeru kepada semua rakyat negeri Sabah agar sentiasa mematuhi Perintah Kawalan Pergerakan tersebut. Ini adalah tanggungjawab yang mesti dilaksanakan sebagai rakyat yang prihatin terhadap keluarga, masyarakat, negeri dan negara kita. – BorneoToday


Keluarga Tampil Jelaskan Kecederaan Sebenar Mangsa Kemalangan Di Tawau

TAWAU: Keluarga seorang lelaki, Awang Mohd. Fadhil Said, 26, tampil memberi penjelasan tentang kecederaan sebenar yang dihadapi mangsa selepas terbabit dalam satu kemalangan di Jalan Apas, Selasa lalu.

Azizi Arshad, 33, berkata, berlaku salah faham apabila laporan awal polis mengesahkan mangsa hanya cedera ringan, sebaliknya Awang sebenarnya mengalami kecederaan parah di beberapa bahagian badan.

“Menurut doktor, mangsa mengalami patah tulang paha kanan sehingga terpaksa dimasukkan besi.

“Selain itu, pembedahan turut dilakukan pada tangan kiri selepas bahagian pergelangan patah,” katanya ketika ditemui wartawan, hari ini.

Selasa lalu, Awang ditemukan terbaring di tepi jalan selepas motosikal yang ditunggangnya dirempuh sebuah kereta jenis Avanza, yang dipandu seorang lelaki berumur 76 tahundi Batu 3, Jalan Apas, pada jam 6.45 pagi.

Difahamkan mangsa dalam perjalanan pulang ke rumah selepas mengeluarkan wang dari bank, sebelum bergerak menuju ke tempat kerja di Apas Parit.

Bagaimanapun, berdasarkan laporan awal polis, mangsa dikatakan hanya mengalami cedera ringan dan kes disiasat di bawah Kaedah 3(2)(B) LN 166/59.

Menurut Azizi, mereka sekeluarga terkejut apabila membaca laporan media bahawa mangsa hanya cedera ringan.

“Mungkin berlaku salah faham, memandangkan mangsa terpaksa dibedah lebih 8 jam, selain patah pada tulang paha dan pergelangan tangan.

“Justeru, kami membuat satu lagi laporan polis untuk memaklumkan kecederaan sebenar mangsa,” katanya.

Dalam masa sama, Azizi menjelaskan beberapa barangan peribadi Awang turut hilang dipercayai dilarikan individu tidak dikenali ketika kejadian.

“Sebelum kejadian, adik mangsa ada memintanya mengeluarkan wang gaji sebanyak RM500 untuk diberikan kepada ibu mereka.

“Justeru, mangsa ke bank awal pagi berkenaan untuk mengeluarkan duit adiknya selain dipercayai ada wang tunai milik Awang sendiri untuk perbelanjaan harian,” katanya.

Malangnya menurut Azizi, tiada wang tunai dijumpai pada Awang, selain beg yang turut berisi dua telefon bimbit dan dokumen peribadi miliknya turut hilang.

“Semalam Awang mula sedarkan diri, namun masih dalam keadaan lemah dipercayai mengalami trauma akibat kemalangan tersebut,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost